Nak Rangsang Si Kecil Bercakap? Apa Kata Cuba 7 Tip Yang Dikongsikan Pakar Pediatrik Ini

Sememangnya perkembangan semula jadi tidak boleh dipaksa. Tetapi anda boleh merangsang perkembangan bahasa anak. Ada cara ajar anak bercakap yang boleh ibu bapa cuba!

Pentingnya perkembangan bahasa anak

Perkembangan bahasa adalah fasa penting dalam
tumbesaran kanak-kanak
.

Kenapa?

Ini kerana ia menyokong
kemampuan anak untuk berinteraksi
 serta memahami dan meluahkan perasaan mereka.

Barulah kita sebagai ibu bapa tahu apa yang anak fikirkan atau rasai, kan?

Selain itu, ia juga menyokong proses pemikiran dan penyelesaian masalah serta mengembangkan dan menjaga hubungan.

Kemampuan untuk belajar memahami dan menggunakan bahasa adalah langkah penting dalam literasi.

Bahkan ia juga asas untuk
mengembangkan kemahiran membaca
 serta menulis.

Secara amnya,
dalam 12 bulan pertama kehidupan
 mereka, anak akan mengembangkan banyak asas yang menyokong perkembangan pertuturan dan bahasa.

Perkembangan bahasa anak ini akan ditingkatkan pada kadar yang luar biasa
dalam tempoh 3 tahun
 pertama kehidupan.

Ini bermakna ia adalah kemahiran penting buat si kecil. Jadi apakah cara ajar anak bercakap yang boleh dicuba?

Cara ajar anak bercakap: Bertutur dengan si kecil

Banyak cara yang boleh kita sebagai ibu bapa gunakan untuk menggalakkan perkembangan bahasa anak.

Bercakap tentang apa yang berlaku dalam kehidupan seharian adalah cara yang baik dan mudah untuk meningkatkan bilangan perkataan yang didengar anak.

Hmmm..apa yang sesuai untuk
dibualkan dengan si kecil, ya
?

Anda boleh bercakap mengenai perkara yang masuk akal kepada anak, seperti apa yang dilihat atau dilakukan bersama.

Kunci paling mustahak adalah menggunakan perbendaharaan kata dan perkataan berbeza dalam konteks yang berlainan.

Misalannya, berboraklah dengan si kecil mengenai bunga serta jenis warna-warna yang ada.

Ia dapat membantu anak mengetahui makna dan fungsi perkataan dalam dunianya.

Mesti anda terfikir boleh ke anak yang berusia tak sampai setahun itu untuk memahami apa yang dikatakan.

Hakikatnya, situasi itu bukan satu masalah besar. Ini kerana pemahaman mereka akan bertambah seiring perkembangan bahasa anak.

Cara ajar anak bercakap: Tip daripada pakar pediatrik

Bercakap dan berbual dengan si manja secara berterusan sepanjang hari
 adalah cara ajar anak bercakap yang terbaik untuk diamalkan.

Tak dinafikan, mungkin sekali sekala anda mungkin rasa kelakar untuk melakukannya. Tetapi percayalah, pendedahan berterusan ini membantu perkembangan bahasa anak.

Menurut Dr Redza Zainol, melalui perkongsiannya di laman Twitter memberitahu,
 semakin banyak perkataan digunakan ibu bapa ketika bercakap dengan si kecil berusia 8 bulan, lebih besar jumlah perkataan tersimpan dalam memori mereka.

sumber: Twitter Dr Redza Zainol

7 tip galakkan anak bertutur

Beliau yang merupakan
seorang pakar pediatrik
 ini juga turut berkongsikan tip untuk merangsang dan menggalakkan anak bercakap, seperti:

1. Cara ajar anak bercakap: Mulakan dengan perkataan pendek dan mudah

Dalam merangsang perkembangan bahasa anak, anda harus bercakap dengan jelas dan ringkas.

Contohnya, untuk
perkenalkan anggota badan
, sebutkan perkataan sebenar ‘mata’.

Apabila usia anak semakin meningkat, anda boleh menyanyikan lagu-lagu mudah. Ia dapat membantu si kecil mempelajari irama pertuturan.

Secara mudahnya sebagai ibu bapa, jadilah model pertuturan yang baik.

2. Beri masa untuk anak proses apa yang sudah disebut

Semasa bercakap dengan anak, jangan meletakkan harapan yang tinggi bahawa mereka akan dapat menangkap dan menyebut apa yang diajarkan.

Banyak sebab kenapa perlunya untuk anda tidak boleh tergesa-gesa ketika
mengajar anak bercakap
.

Percayalah apabila anda memperlahankan rentak semasa bertutur dengan anak, mereka akan lebih mendengar dan memahami.

3. Kekalkan pandangan mata dan sentiasa tersenyum

Berikan tumpuan kepada anak semasa mereka bercakap dengan anda.

Berikan pujian dan senyuman kepada si kecil
 apabila mereka menyatakan sesuatu kepada anda dengan betul.

Ini dapat menunjukkan bahawa anda memahami apa yang dikatakan mereka.

4. Ekspresi wajah berbeza

Bayangkan seseorang berborak dengan anda dan menggunakan mimik muka yang pelbagai? Sudah tentu anda lebih berminat untuk mendengarnya, kan?

Begitu juga keadaannya dengan si kecil.

Salah satu cara ajar anak bercakap adalah dengan menunjukkan ekspresi wajah yang pelbagai.

Anda boleh mengedipkan mata, mengangakan mulut dan sebagainya saat berbual atau membacakan buku cerita kepada mereka.

5. Gunakan suara yang berbeza tona (
high pitch
) dan irama

Sama seperti penggunaan ekspresi wajah, nada suara yang berbeza dapat menarik minat dan tumpuan anak kepada apa yang anda ucapkan.

Usahlah menjerit
 kerana ia boleh membuatkan anak terkejut.

Cuma pastikan ungkapan anda jelas dan berirama mengikut situasi.

Sebagai contoh, anda boleh bermain dengan penggunaan suara atau bunyi haiwan, seperti bunyi katak atau kambing.

Ia secara tidak langsung membantu anda meniru dan berlatih suara serta nada yang berbeza.

6. Gunakan sebutan yang jelas

Antara kesilapan yang sering dilakukan ibu bapa saat merangsang kemahiran bahasa anak adalah mengikut pelat anak.

Haaa…mesti ada yang terasa, kan?

Walaupun anda berasakan cara itu seolah-olah dapat mendekatkan diri dengan si kecil, namun ia sebenarnya tidak membantu perkembangan bahasa anak.

Sebaiknya, sebut perkataan yang betul dan jelas. Jika anak pelat, perbetulkan kesilapan tersebut.

7. Gunakan perkataan yang betul

Dalam perkongsian cara ajar anak bercakap terakhir dikongsikan oleh Dr Redza, ibu bapa perlu menggunakan perkataan yang betul.

Contohnya, jika mengajar anak makan, sebut ‘makan’ dan bukannya ‘mamam’.

Dengan menggunakan perkataan sebenar dan bukannya
bahasa bayi
, ia dapat membantu mengembangkan perbendaharaan kata mereka.

Berjumpa doktor

Walau apa pun setiap ibu bapa harus sedar bahawa setiap anak akan melalui proses tumbesaran yang berbeza.

Pun begitu, sekiranya anda mempunyai sebarang kebimbangan mengenai perkembangan bahasa anak, disarankan untuk melakukan pemeriksaan dan rundingan dengan doktor.


Cacing Jarum

Definisi

Apakah itu jangkitan cacing jarum?

Jangkitan cacing jarum merupakan sejenis jangkitan cacing yang paling lazim dijumpai di dalam tubuh manusia. Cacing jarum adalah kecil dan panjang. Mereka berwarna putih dan panjangnya kurang daripada setengah inci. Jangkitan cacing jarum, juga dikenali sebagai enterobiasis atau oxyuriasis yang juga merupakan jangkitan cacing paling banyak terjadi kepada manusia di Amerika Syarikat. Jangkitan cacing jarum amat mudah untuk merebak. Mereka selalunya menjangkiti kanak-kanak berusia 5 ke 10 tahun, penduduk yang mendiami sesebuah institusi, dan mereka yang selalu berhubung dengan golongan yang telah dinyatakan. Rawatan yang berkesan terhadap jangkitan cacing jarum ialah dengan ubat, meskipun begitu jangkitan mungkin berlaku semula. Komplikasi yang serius dan kesihatan yang terjejas untuk jangka masa yang panjang adalah jarang berlaku.

Apakah kebarangkalian jangkitan cacing jarum?

Jangkitan cacing jarum berlaku di semua tempat di dalam dunia. Ia merupakan jangkitan cacing yang paling popular di dalam negara maju. Walau bagaimanapun, ia boleh ditangani dengan mengurangkan faktor risiko anda. Sila berbincang dengan doktor anda untuk maklumat lanjut.

Simptom

Apakah simptom-simptom cacing jarum?

Simptom-simptom yang biasa terjadi ialah:

Kegatalan di kawasan kemaluan dan dubur

Insomnia, rimas dan gelisah

Sakit perut yang berulang dan loya

Cacing jarum selalunya tidak menunjukkan simptom

Mungkin terdapat beberapa simptom yang tidak dinyatakan di atas. Jika anda mempunyai soalan berkenaan simptom tertentu, sila hubungi doktor anda.

Bilakah saya harus berjumpa doktor anda?

Jika anda mengalami mana-mana tanda dan simptom yang disenaraikan di atas atau anda mempunyai apa-apa persoalan, sila berunding dengan doktor anda. Setiap tubuh manusia bertindak dengan berbeza. Oleh itu, berbincang dengan doktor anda adalah perkara yang terbaik untuk menentukan apa yang terbaik untuk situasi anda.

Punca

Apakah punca jangkitan cacing jarum?

Jangkitan cacing jarum sangat mudah untuk merebak. Anda boleh dijangkiti cacing jarum dengan menelan (atau menarik nafas) telur cacing jarum dengan tidak sengaja, yang selalunya terdapat pada objek yang disentuh oleh pesakit yang mempunyai cacing jarum. Kitaran jangkitan bermula dengan pesakit termakan telur cacing yang halus ini.

Apabila telur masuk ke dalam tubuh anda, ia akan tersimpan di bahagian usus sehingga ia matang dan menetas. Cacing jarum betina yang dewasa akan pergi ke usus besar dan keluar daripada badan melalui lubang dubur. Cacing jarum betina akan bertelur ke dalam kulit sekitar lubang dubur yang terlipat. Kewujudan telur ini selalunya akan mengakibatkan kegatalan dan rasa rimas di kawasan dubur.

Apabila seseorang itu menggaru kawasan yang dijangkiti, telur cacing jarum akan berpindah ke celah kuku dan jari. Telur tersebut boleh bertahan selama beberapa jam di tangan anda. Jika pesakit menyentuh cadar, baju, tempat duduk tandas, mainan atau barangan rumah yang lain, telur akan berpindah ke objek tersebut. Telur cacing jarum boleh bertahan di permukaan objek sehingga tiga minggu.

Kanak-kanak memindahkan telur cacing jarum dengan mudah kerana mereka mungkin meletakkan mainan atau objek lain ke dalam mulut. Telur ini juga boleh berpindah dari jari yang terkena ke dalam makanan atau minuman. Meskipun perkara ini jarang berlaku, ia juga mungkin terjadi kepada orang dewasa yang menyedut udara yang terkandung telur cacing apabila mengibarkan cadar, tuala atau baju.

Faktor risiko

Apakah yang meningkatkan risiko saya terhadap jangkitan cacing jarum?

Terdapat banyak faktor risiko penyakit ini, di antaranya:

Kanak-kanak yang menghadiri pusat asuhan, prasekolah atau sekolah rendah

Ahli keluarga atau penjaga kepada individu yang dijangkiti

Indivdu yang tinggal di institusi atau kawasan yang padat

Kanak-kanak atau orang dewasa yang tidak mengamalkan amalan membasuh tangan sebelum makan

Kanak-kanak yang suka menghisap ibu jari

Diagnosis dan rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimanakah jangkitan cacing jarum didiagnosis?

Jika doktor anda mengesyaki anda mempunyai jangkitan ini, pemeriksaan fizikal akan dilakukan dan ujian tertentu akan dinasihatkan oleh doktor anda. Ujian pita adalah cara yang paling berguna untuk mendiagnosis jangkitancacing jarum. Ujian pita dijalankan dengan mengambil secebis pita perekat dan menekan kawasan yang bergam ke kulit sekitar lubang dubur. Selalunya cacing jarum akan keluar semasa pesakit tidur, anda seharusnya menjalankan ujian ini semasa bangun tidur pada waktu pagi. Jika telur tersebut ada, ia akan melekat di pita perekat. Ambil pita tersebut dan beri pada doktor anda untuk meletakkan di bawah slaid dan diperhati di bawah mikrosop untuk melihat samada ia mengandungi telur cacing jarum. Aktiviti rutin di waktu pagi, seperti mandi atau menggunakan tandas, boleh menghilangkan telur daripada kulit anda, maka keputusan ujian pita adalah paling petang sekiranya dijalankan semasa anda bangun pagi. Pihak CDC mengesyorkan supaya anda melakukan ujian pita sebanyak tiga kali, pada tiga pagi yang berturutan, untuk meningkatkan kebarangkalian untuk menjumpai telur cacing jarum.

Bagaimanakah jangkitan cacing jarum dirawat?

Untuk merawat jangkitan cacing jarum, doktor anda mungkin akan mengesyorkan ubat tersedia di kaunter pyrantel pamoate (Reese’s Pinworm Medication, Pin-X) atau mempreskripsikan ubat kepada ahli keluarga yang lain bagi mencegah jangkitan dan jangkitan semula.

Ubat yang paling biasa diberikan bagi anti parasit adalah:

Mebendazole

Albendazole (Albenza)

Anda mungkin mempunyai kesan sampingan kepada perut semasa rawatan diberikan, dan anda selalunya perlu mengambil sekurang-kurangnya dua dos untuk menghapuskan cacing jarum sepenuhnya.

Perubahan gaya hidup dan rawatan sampingan

Apakah perubahan gaya hidup dan rawatan sampingan boleh membantu saya menangani jangkitan cacing jarum?

Berikut adalah perubahan gaya hidup dan rawatan sampingan yang mungkin boleh membantu anda:

Membasuh di waktu pagi

Oleh kerana cacing jarum bertelur di waktu malam, membasuh kawasan dubur pada waktu pagi akan membantu mengurangkan jumlah telur cacing jarum di badan anda. Mandi juga boleh membantu mengelakkan jangkitan semula di dalam air mandian.

Menukar pakaian dalam dan cadar setiap hari

Ini membantu membuang telur cacing.

Membasuh menggunakan air panas

Membasuh cadar, pakaian malam, pakaian dalam, kain dan tuala menggunakan air panas membantu membunuh telur cacing jarum. Mengeringkan pakaian mengunakan haba yang tinggi.

Jangan menggaru

Elakkan menggaru kawasan dubur. Potong kuku anak anda bagi mengurangkan ruang untuk telur terkumpul. Elakkan menggigit kuku.

Membasuh tangan anda

Bagi mengurangkan risiko anda untuk mendapatkan jangkitan, basuh tangan anda dengan sempurna selepas membuang air besar atau menukar lampin dan sebelum makan.

Jika anda mempunyai sebarang persoalan, sila berhubung doktor anda untuk memahami penyelesaian terbaik bagi anda.

Hello Health Grou
p tidak menyediakan nasihat perubatan, diagnosis atau rawatan.


Selalu Haus, Berat Banyak Turun? Jaga-Jaga, Ini Semua Tanda Awal Diabetes Pada Wanita!

Tahukah anda, ada tanda tanda diabetes pada wanita yang sedikit berbeza daripada kaum Adam? Antaranya ialah kerap kencing, nafas berbau buah dan penurunan berat badan yang abnormal.

Menurut
Cleveland Clinic
, kebanyakan individu yang
baharu didiagnosis dengan kencing manis
 selalunya telah menghidap penyakit ini selama 5 tahun. Malah, ketika diperiksa, ada pesakit yang sudahpun mengalami masalah penglihatan dan buah pinggang.

Sebab itulah, penting untuk kaum Hawa mengesan awal sebarang simptom diabetes.

Peningkatan kadar gula dalam darah boleh menyebabkan kerosakan saraf, buah pinggang dan retina. Jika dibiarkan tanpa rawatan,
kerosakan tersebut akan menjadi semakin serius dan sukar untuk dirawat!

Jom ambil tahu tanda tanda diabetes pada wanita. Jika anda alami simptom ini, cepat-cepatlah berjumpa doktor untuk pemeriksaan lanjut ya!

Untuk mendapatkan lebih banyak info berkenaan Kencing Manis, anda boleh klik
di sini
.

7 tanda tanda diabetes pada wanita

Menurut pakar, ada
beberapa simptom yang boleh menjadi tanda kencing manis
. Walaupun simptomnya tidak ketara, anda masih boleh berjumpa doktor untuk sesi konsultasi. Antara tanda diabetes pada wanita ialah:

1. Buang air lebih kerap daripada biasa

Tahukah anda,
kerap membuang air kecil
 merupakan antara tanda diabetes pada wanita? Ini juga merupakan salah satu simptom lazim bagi penghidap diabetes.

Apabila anda menghidap kencing manis, glukosa atau gula yang berlebihan akan berkumpul di dalam darah. Jadi, buah pinggang terpaksa bekerja lebih masa untuk menapis dan membuang semua lebihan gula ini dalam bentuk air kencing.

Jika anda sering membuang air
terutamanya pada waktu malam
, dapatkan pemeriksaan doktor dengan segera.

2. Anda sering rasa haus tanpa sebab

Apabila buah pinggang anda terbeban, lama-kelamaan ia tidak lagi dapat melakukan tugasannya dengan sempurna. Selain glukosa, badan juga akan mula ‘menarik’ cecair lain dalam tisu untuk dibuang dari badan.

Sebab itulah, penghidap kencing manis
sering rasa haus tanpa sebab
. Malah, semakin banyak anda minum air, anda akan rasa semakin haus!

Antara tanda dehidrasi
 ialah air kencing yang berwarna keruh. Selain itu, tanda tanda diabetes pada wanita yang lain ialah kerap rasa haus dan penurunan berat badan yang tidak dapat dijelaskan.

Baca juga:

Kaki Bengkak Kerana Diabetes? Cuba 5 Petua Ini Untuk Surutkan Bengkak Anda!

Tekanan Punca Anda Dapat Diabetes, Betul Ke? Jangan Ambil Ringan 5 Punca Ini!

3. Mulut berbau busuk antara tanda tanda diabetes pada wanita

“Dah banyak kali berus gigi, tapi mulut masih lagi berbau busuk! Apa masalahnya ini?”

Ketahuilah bahawa salah satu tanda diabetes ialah
bau mulut yang abnormal
. Dehidrasi yang berlaku disebabkan diabetes akan menyebabkan mulut menjadi kering.

Lama-kelamaan, keseimbangan pH dalam mulut akan terganggu dan nafas kita akan mula menjadi busuk!

Lebih merisaukan jika
bau mulut anda manis
 atau ‘
fruity
’. Ini merupakan tanda ketosis, satu proses yang berlaku apabila badan tidak mempunyai karbohidrat yang mencukupi untuk ditukarkan menjadi tenaga. Sebaliknya, ia akan membakar lemak dan menghasilkan keton.

Ketonlah bahan yang akan menjadikan nafas berbau buah. Kadangkala, ia juga akan berbau seakan-akan aseton.

4. Mata pun semakin kabur!

Ramai wanita yang
mengabaikan simptom mata yang menjadi kabur
. Malah, sebahagian besar daripadanya juga ingat simptom ini berlaku disebabkan usia dan bukannya diabetes!

Tahukah anda, cecair boleh terbentuk pada lapisan kanta mata jika
gula dalam darah dibiarkan tinggi tanpa sebarang rawatan
? Cecair inilah yang akan membuatkan pandangan anda menjadi kabur.

Sebenarnya, anda bukannya rabun! Malah, anda juga tidak perlu habiskan ratusan ringgit untuk kaca mata baharu. Dengan rawatan yang betul, penglihatan anda akan menjadi normal semula.

5. Tangan dan kaki selalu kebas

Selalu rasa ‘sesemut’ pada kawasan kaki dan tangan
? Ini merupakan tanda tanda diabetes pada wanita yang perlu diperiksa oleh pakar secepat mungkin.

Malah, sensasi seperti kebas ini berlaku kepada lebih separuh penghidap diabetes jenis 2. Kondisi ini turut dikenali
sebagai neuropati diabetes
.

6. Luka ambil masa yang terlalu lama untuk sembuh

Mereka yang menghidap diabetes selalunya sukar untuk merasai sebarang sensasi pada tangan atau kaki. Oleh sebab itu, mereka selalunya tidak sedar mengenai luka yang dialami.

Pada masa yang sama, pesakit juga lebih berisiko untuk terkena jangkitan yang akan membuatkan luka tersebut menjadi semakin teruk.

Ditambah lagi dengan
tekanan darah tinggi
 dan
masalah kolesterol
, luka pesakit kencing manis selalunya akan sukar sembuh.

7. Tanda tanda diabetes pada wanita – Turun berat tanpa sebab!

Pasti ramai wanita yang rasa gembira kerana
berat badan turun tanpa sebab
. Tetapi, jangan dibiarkan ya! Ini merupakan salah satu tanda diabetes yang sering diabaikan!

Jumpa doktor secepat mungkin jika anda kehilangan berat sebanyak 2-4 kilogram tanpa sebab.

Jika anda menghidap diabetes, kondisi ini perlu dikawal secepat mungkin sebelum ia menyebabkan komplikasi lain.


Mudah! Ini Cara Check Kolesterol Di Rumah, Tapi Ada Pro Dan Kontranya!

Melakukan pemeriksaan kolesterol di rumah merupakan antara pilihan bagi kebanyakan individu yang menghidapi masalah ini. Namun, tahukah anda cara
check
 kolesterol sendiri?

Sebenarnya, melakukan
ujian kolesterol
 di rumah tidak salah kerana dapat memudahkan pesakit memantau tahap kolesterol tubuh.

Pun begitu, terdapat kelebihan dan kekurangannya yang perlu anda ketahui. Ikuti kupasan ini.

Untuk mendapatkan lebih banyak info tentang Kesihatan Jantung, sila dapatkannya
di sini.

Cara
check
 kolesterol di rumah

Jika anda didiagnosis
dengan kolesterol tinggi,
 memantau tahap kolesterol di rumah mungkin antara perkara yang baik untuk dilakukan.

Dalam melakukan ujian ini di rumah, anda boleh
memeriksa kadar lipid
 tanpa perlu menunggu tarikh berjumpa dengan doktor. Namun adakah pemeriksaan yang dilakukan ini tepat?

Apa itu kit pemeriksaan kolesterol?

Kit ujian kolesterol di rumah adalah cara mudah dan berkesan untuk menguji tahap kolesterol. Ia membolehkan anda
memantau kolesterol
 tanpa perlu melakukan temu janji doktor.

Lebih daripada itu, keputusan hasil ujian juga boleh diperolehi dalam tempoh beberapa minit sahaja.

Bagaimana ia digunakan?

Untuk menggunakan kit ini, anda perlu menusuk jari dengan lancet. Seterusnya meletakkan titisan darah pada jalur ujian.

Jalur ujian ini mempunyai bahan kimia khas yang berubah warna selepas beberapa minit. Kemudian, anda perlu memadankan warna akhir dengan panduan warna yang disertakan dengan kit.

Melalui warna yang terhasil, anda akan mengetahui berapa
banyak kolesterol
 dalam titisan darah.

Kit ujian jenis baharu turut mempunyai bacaan meter elektronik yang berfungsi dengan cara yang sama seperti meter
glukosa darah diabetes.

Jalur ujian perlu dimasukkan ke dalam peranti elektronik dan jumlah kolesterol akan diukur secara automatik.

Manfaat jika tahu cara
check
 kolesterol di rumah

Dengan mengetahui cara
check
 kolesterol di rumah menawarkan beberapa kebaikan, antaranya:

Ia boleh didapati dengan mudah. Anda tidak memerlukan preskripsi untuk membeli peranti ini dan ia juga dijual di farmasi dan secara atas talian

Harga berpatutan. Sesetengah kit ujian kolesterol ini dijual dengan harga mampu milik

Mudah digunakan. Ujian boleh dilakukan pada bila-bila masa mengikut keselesaan

Keputusan tahap kolesterol: Boleh dipercayai @ tidak?

Secara amnya, kebolehpercayaan pemeriksaan kolesterol di rumah ini berbeza-beza dan hasilnya boleh berubah – bergantung kepada pengilang. Kebanyakan kit ujian menyatakan bahawa ketepatannya adalah lebih daripada 95%.

Walau bagaimanapun, hasil keputusan
ujian kolesterol
 ini hanyalah sekadar anggaran dan tidak boleh menggantikan ujian yang dilakukan doktor.

Walaupun anda mungkin secara konsisten mendapat keputusan normal daripada ujian yang dilakukan di rumah, namun pemeriksaan dengan doktor masih penting untuk diteruskan.

Cara
check
 kolesterol di rumah: Ini kelemahannya

Walaupun jika anda tahu cara
check
 atau menggunakan kit pemeriksaan di rumah, namun peranti ini turut mempunyai beberapa kelemahan.

Terdapat beberapa perkara yang perlu dipertimbangkan sebelum membuat keputusan untuk membeli kit ujian ini, seperti:

Ujian lipid

Banyak kit ujian hanya menguji tahap kolesterol keseluruhan.

Walaupun ia adalah parameter biasa yang diukur, tetapi anda juga perlu mengukur
tahap LDL, HDL
 dan trigliserida untuk mendapatkan gambaran lengkap kesihatan lipid.

Mempunyai
kadar kolesterol tinggi
 mungkin menandakan anda mempunyai masalah, tetapi ia tidak menggambarkan betapa teruknya masalah itu.

Jika anda sedang memikirkan untuk membeli kit ujian, dapatkan peranti yang turut menguji paras LDL, HDL dan trigliserida selain daripada kadar kolesterol semata-mata.

Cara
check
 kolesterol di rumah, anda mesti berpuasa!

Sama seperti apabila anda perlu menjalani ujian lipid di klinik atau hospital, anda juga masih
perlu berpuasa
 sekurang-kurangnya 8-12 jam sebelum melakukan pemeriksaan lipid di rumah.

Bergantung kepada jenis ujian yang akan dilakukan, tidak berpuasa boleh menyebabkan anda mendapat
kadar bacaan
 jauh lebih tinggi daripada tahap sebenar anda.

Baca juga:

Reka bentuk ujian

Kit ujian terdahulu dan beberapa peranti sedia ada – masih bergantung kepada jenis perubahan warna untuk mentafsirkan keputusan.

Tetapi pada masa kini, terdapat peranti yang boleh memberikan bacaan elektronik.

Anda amat disarankan untuk memilih kit ujian yang diluluskan
Food and Drug Administration
 (FDA) kerana ia telah diuji untuk ketepatan dan penggunaannya.

Isu yang boleh timbul jika tahu cara
check
 kolesterol di rumah

Sesetengah kit ujian kolesterol di rumah mungkin sukar digunakan dan sukar mentafsir keputusannya.

Kesannya jika anda tidak menggunakan dengan betul, maka keputusan yang diperolehi juga adalah tidak tepat.

Disebabkan itu, amat penting untuk membaca dan memahami arahan penggunaan dengan teliti sebelum memulakan ujian.

Akhir kata

Tidak kira sama ada hasil ujian di rumah menunjukkan tahap kolesterol lipid yang tinggi atau tidak, anda masih perlu melakukan pemeriksaan susulan dengan doktor.

Ini kerana pemeriksaan yang dilakukan dengan doktor akan dapat membantu menentukan sejauh mana tahap lipid anda yang sebenar dan membolehkan langkah bersesuaian diambil untuk membantu
meningkatkan kesihatan jantung
.

Sekiranya terdapat sebarang pertanyaan mengenai kit ujian yang sesuai untuk anda beli, berundinglah dengan doktor atau ahli farmasi untuk mendapatkan lebih kepastian.


Rasa Gelisah Setiap Kali Datang Period? Usah Bimbang, Ini 5 Cara Untuk Atasinya!

Pernahkah anda rasa gelisah sebelum haid? Sebenarnya, ia boleh menjadi salah satu tanda nak period atau lebih dikenali sebagai
sindrom pramenstruasi atau PMS
!

Untuk mendapatkan lebih banyak info tentang Kesihatan Wanita, sila dapatkannya
di sini.

Rasa gelisah, ini antara tanda nak period?

Sebenarnya, rasa gelisah sebelum haid boleh menjadi gejala PMS atau gangguan dysphoric pramenstruasi (PMDD).

Masalah berkaitan
kesihatan mental
 sedia ada juga boleh bertambah buruk semasa
kitaran haid
.

Sejujurnya, kita jarang mendengar kegelisahan
dikaitkan sebagai simptom utama PMS
, kan?

Ia berbeza sekali dengan masalah kekejangan mahupun kembung perut yang sering dialami sebagai tanda nak period.

Hakikatnya,
 kegelisahan yang terjadi boleh wujud
 dalam pelbagai bentuk. Namun antara keadaan yang paling kerap terjadi adalah seperti:

Kerisauan yang berlebihan

Rasa gementar

Rasa stres

Secara umum, PMS ditakrifkan sebagai gabungan kedua-dua gejala fizikal dan psikiatri yang berlaku semasa fasa luteal dalam kitaran haid anda.

Fasa luteal akan bermula
selepas ovulasi
 dan berakhir pada hari pertama
darah haid keluar
 – biasanya berlangsung sekitar 2 minggu.

Dalam tempoh tersebut,
banyak perubahan emosi
 daripada ringan hingga sederhana akan terjadi.

Sekiranya gejala dialami teruk, ia menunjukkan gangguan yang lebih serius seperti PMDD.

Gelisah tanpa sebab menurut psikologi tanda PMS?

Rasa gelisah adalah tanda PMS yang menjejaskan hampir 30-80%
individu yang mengalami haid
.

Sehingga ke saat ini, para pengkaji masih tidak dapat memahami sepenuhnya mengapa rasa gelisah sebelum haid mempunyai kaitan dengan tanda nak period.

Walau bagaimanapun, ia dipercayai terjadi disebabkan perubahan tahap hormon dalam tubuh.

Pada asasnya, tubuh anda akan
bersiap sedia untuk kehamilan
 dengan meningkatkan pengeluaran hormon selepas ovulasi.

Pun begitu, apabila telur yang tidak disenyawakan, tahap hormon tersebut menurun dan anda akan
mengalami pendarahan haid
.

Perubahan hormon yang naik turun ini boleh menjejaskan neurotransmitter di otak anda, seperti serotonin dan dopamin – yang berkaitan dengan pengawalan emosi.

Ia mungkin sebahagian penjelasan berhubungan perubahan
gejala psikologi yang melibatkan kemurungan
, rasa gelisah sebelum haid dan perubahan emosi yang berlaku sebagai tanda nak period.

Masih sukar untuk dijelaskan mengapa sesetengah individu
mengalami gejala PMS lebih teruk
 berbanding yang lain.

Tetapi keadaan tersebut mungkin terjadi kerana mereka lebih sensitif terhadap naik turun hormon, yang disebabkan faktor genetik.

Ada faktor lain selain ia tanda nak period?

Rasa gelisah sebelum haid yang teruk kadang-kadang boleh menjadi petunjuk
premenstrual dysphoric disorder
 (PMDD) atau
premenstrual exacerbation
(PME).

PMDD

PMDD adalah gangguan emosi yang mempengaruhi sehingga
 5% individu yang haid
.

Simptom yang dialami biasanya amat teruk sehingga mengganggu kehidupan seharian anda. Ia boleh merangkumi keadaan seperti:

Perasaan mudah marah
 yang boleh menjejaskan hubungan anda

Rasa sedih/ berputus asa

Berasa tertekan/ kegelisahan

Rasa dipinggirkan/ terikat

Perubahan emosi/ kerap menangis

Kurang berminat dalam sebarang aktiviti/ perhubungan

Sukar untuk berfikir/ memberikan tumpuan

Keletihan/ tenaga yang lemah

Keinginan untuk makan/
binge eating

Kesukaran untuk tidur

Rasa diri tidak terkawal

Simptom fizikal seperti kekejangan, kembung perut, payudara sensitif,
sakit kepala
 atau
sakit sendi

PMDD berkait rapat dengan gangguan kesihatan mental yang sudah ada sebelumnya.

Sekiranya anda mempunyai sejarah peribadi atau keluarga berkaitan kegelisahan atau kemurungan, risiko untuk mengalami PMDD adalah lebih tinggi.

PME

PME pula mempunyai kaitan rapat dengan PMDD.

Ia terjadi apabila keadaan sedia ada seperti gangguan kegelisahan umum, meningkat semasa
fasa luteal dalam kitaran haid
 anda.

Keadaan lain yang boleh menyebabkan peningkatkan rasa gelisah sebelum haid termasuklah:

Kemurungan

Kegelisahan

Migrain

Sawan

Gangguan penggunaan ubatan

Gangguan pemakanan

skizofrenia

Secara mudahnya, perbezaan antara PMDD dan PME adalah individu dengan PME mengalami gejala sepanjang bulan.

Keadaan tersebut akan bertambah buruk menjelang minggu-minggu tanda nak period.

Tip atasi rasa gelisah

Terdapat beberapa perkara yang boleh dilakukan untuk mengurangkan rasa gelisah sebelum haid dan
 gejala-gejala PMS yang lain
.

Antara perkara yang boleh membantu mengatasi kegelisahan tersebut adalah:

1. Senaman aerobik

Berdasarkan kajian menunjukkan, individu yang bersenam secara berkala sepanjang bulan akan mempunyai gejala PMS yang lebih baik.

Mereka yang kerap bersenam adalah kurang cenderung untuk mengalami
perubahan mood dan tingkah laku
 seperti kegelisahan, kemurungan dan masalah untuk menumpukan perhatian.

Senaman juga dapat mengurangkan gejala fizikal yang menyakitkan.

2. Teknik relaksasi

Menggunakan teknik ini untuk mengurangkan tekanan dapat membantu mengawal kegelisahan pramenstruasi anda.

Teknik ini biasanya
termasuk yoga
, meditasi dan terapi urutan.

3. Tidur

Sekiranya kesibukan tugasan harian menjejaskan tabiat tidur, sudah tiba masanya untuk anda mengutamakan konsistensi.

Selain daripada
tempoh tidur yang mencukupi
, anda juga disarankan untuk mencipta jadual bangun dan tidur pada waktu yang sama setiap hari, termasuklah pada hujung minggu.

4. Diet pemakanan

Perbanyakkan pengambilan
makanan tinggi karbohidrat kompleks
 – seperti gandum penuh dan sayuran berkanji.

Ia dapat mengurangkan gangguan emosi dan keinginan makan ketika wujud kegelisahan semasa PMS.

Anda juga mungkin ingin
mengambil makanan kaya kalsium
 seperti yogurt dan susu.

5. Vitamin

Kajian mendapati kalsium dan
vitamin B6
 dapat mengurangkan gejala fizikal dan psikologi sebelum haid.


Benarkah Menopaus Boleh Matikan Keinginan Seksual Wanita? Ini 5 Kesannya!

Keinginan dan kepuasan seksual adalah berbeza bagi setiap wanita. Tidak dinafikan, kesihatan seksual dan reproduktif kaum Hawa akan berubah ketika wanita
menopause
.

Tetapi, adakah menopaus yang berlaku boleh memberikan kesan sampingan dalam hubungan seksual? Jom ketahui lebih lanjut mengenainya.

Untuk mendapatkan lebih banyak info tentang Kesihatan Wanita, sila dapatkannya
di sini.

Apa itu
menopause
 wanita?

Menopaus adalah satu keadaan melibatkan kitaran menstrual wanita yang hampir berakhir dan badan akan beransur-ansur berhenti menghasilkan estrogen dan progesteron. Ini sekali gus menyebabkan wanita sudah tidak boleh lagi hamil.
Nama lain bagi menopaus adalah putus haid.

Sebelum sampai ke fasa
menopaus
, wanita akan melalui tempoh yang dipanggil
perimenopause
, satu proses yang memakan masa dan biasanya mengambil masa beberapa bulan hingga bertahun-tahun, bergantung kepada sifat badan seseorang wanita.

Dalam sesetengah kes yang luar biasa, perimenopause boleh berlangsung sehingga 10 tahun sebelum wanita mencapai menopaus.

Kebanyakkan wanita akan alami menopaus di sekitar usia 45 hingga 55 tahun. Ada wanita yang akan mengalami menopaus yang lebih lambat, lebih-lebih lagi jika ahli keluarga juga lambat mengalami menopaus.

Persoalannya, adakah menopaus boleh
memberikan kesan kepada keinginan seksual wanita?

Kesan terhadap kesihatan seksual dan reproduktif wanita

Kajian pada tahun 2015 yang diterbitkan dalam
Journal of Sexual Medicine
mendapati, secara purata, wanita yang mengalami menopaus akan mengalami
kadar disfungsi seksual
 yang lebih tinggi berbanding wanita yang dalam fasa perimenopause.

Berikut adalah antara kesan sampingan menopaus yang melibatkan hubungan intim:

 Mengurangkan nafsu seksual

Menurut
North American Menopause Society
 (NAMS), sama ada wanita atau lelaki, kedua-duanya akan mengalami kemerosotan dalam keinginan seksual selaras dengan peningkatan usia.

Walau bagaimanapun, kesihatan seksual dan reproduktif wanita akan menyebabkan mereka kehilangan keinginan ini sebanyak dua hingga tiga kali ganda berbanding lelaki. Ia disebabkan oleh
perubahan tahap hormon estrogen
 dalam badan wanita.

 Faraj kering ketika menopaus

Perubahan tahap estrogen juga memainkan peranan dalam penurunan pelincir semula jadi menopaus faraj. Dan kekeringan ini boleh menyebabkan
 hubungan seks
menjadi sesuatu yang menyakitkan
 atau paling tidak pun, bakal menyebabkan rasa tidak selesa.

 Keseronokan berkurangan

Pada sesetengah wanita, kekeringan faraj boleh mempunyai kaitan dengan pengurangan aliran darah kepada klitoris dan bahagian bawah faraj.

Keadaan ini sekali gus menyebabkan sukar untuk
mencapai orgasma
. Sudah tentu ia boleh menyebabkan keinginan seksual berkurangan.

Menopaus menyebabkan penetrasi menyakitkan

Keadaan ini biasanya disebabkan oleh
faraj
yang kering serta penipisan tisu di sekitar faraj. Situasi ini sudah tentu menyebabkan ketidakselesaan semasa hubungan intim.

 Emosi terganggu

Sesungguhnya mental merupakan bahagian yang memainkan peranan penting dalam keinginan seksual dan keghairahan. Mengalami menopaus boleh menyebabkan mental akan mengalami tekanan dan menjejaskan emosi.

Akhir kata

Mengalami menopaus bukan bermakna anda tidak boleh melakukan hubungan seks atau kesihatan seksual dan reproduktif anda terhenti di situ.

Anda dan pasangan boleh berbincang untuk mengatasi masalah ini. Mungkin anda boleh mencuba
posisi seks yang berbeza

yang boleh memberikan keselesaan ketika hubungan intim dilakukan.


Pakar Kata Tak Mustahil Boleh Mengandung Tanpa Penetrasi, Bagaimana Boleh Terjadi?

Terdapat banyak cara untuk pasangan melakukan hubungan suami isteri bagi memuaskan nafsu syahwat masing-masing. Selain kemasukan zakar ke dalam faraj, individu juga boleh mencapai klimaks dengan pelbagai cara.

Pun begitu, perbuatan yang dikenali sebagai “ringan-ringan” inilah yang akan mendatangkan pelbagai persoalan. Antara yang paling popular akan dikemukakan adalah berkaitan dengan kehamilan.

Ada kepercayaan yang mengatakan bahawa hubungan suami isteri tanpa kemasukan zakar ke dalam faraj juga mungkin boleh menyebabkan anda mengandung.

Menurut American Pregnancy Association, ia adalah sesuatu yang sangat jarang berlaku namun tidak mustahil terjadi.

Jom sama-sama kita ikuti artikel ini untuk tahu dengan lebih lanjut!

Bagaimana anda boleh hamil?

Sebelum pergi dengan lebih mendalam lagi, wajarlah untuk kita tahu tentang perkara ini terlebih dahulu.

Kehamilan boleh berlaku apabila sel sperma dari air mani lelaki memasuki faraj wanita dan seterusnya berenang ke serviks serta rahim untuk sampai ke tiub fallopio – tempat telur wanita berada.

Oleh itu, hubungan suami isteri secara penetrasi zakar ke dalam faraj adalah satu-satunya cara untuk kehamilan berlaku.
Persoalannya, bagaimana untuk tahu jika anda sedang hamil
?

Tidak lain tidak bukan, ujian kehamilan adalah metode yang paling terbaik. Sekiranya positif, sila berjumpa doktor dengan kadar segera untuk merancang perjalanan dan persiapan anda mengharungi alam kehamilan.

Boleh hamil tanpa penetrasi?

Soalan seterusnya adalah bolehkah kehamilan berlaku tanpa kemasukan zakar ke dalam faraj semasa hubungan suami isteri dilakukan? Ya, mungkin boleh walaupun kemungkinannya sangat rendah.

Untuk pengetahuan anda, setiap ejakulasi air mani lelaki mengandungi kira-kira 40 hingga 80 juta sel sperma dan hanya 1 sahaja yang diperlukan untuk menghamilkan seseorang wanita.

Sekiranya anda dan pasangan hanya melakukan
foreplay
seperti
blowjob
,
handjob
,
titsjob
 atau
fingering
sehingga mengeluarkan air mani, potensi untuk hamil itu masih ada.

Pun begitu, air mani yang terkeluar itu haruslah berada sangat hampir dengan lubang faraj. Sebagai contoh, jika
suami terpancut pada bahagian paha, pusat atau ari-ari, isteri mungkin boleh hamil
.

Walaupun kemungkinannya adalah sangat rendah, suami isteri masih perlu berhati-hati jika sedang merancang keluarga. Gunakanlah kaedah kontraseptif yang lain okay?

Amalkan hubungan suami isteri yang sihat dan selamat

Tidak salah untuk merancang keluarga terutamanya jika kalian baharu berkahwin dan belum bersedia. Namun, teknik seks tanpa penetrasi mungkin masih mendatangkan risiko kehamilan.

Sebaiknya, amalkan hubungan suami isteri yang sihat dan selamat dengan cara ini:

#1. Pengambilan pil perancang

Ini adalah
 kaedah kontraseptif yang paling efektif dalam hubungan suami isteri
. Namun, jika anda tidak gemar atau tidak mahu mengambil sebarang ubatan, boleh gunakan langkah yang seterusnya.

#2. Pemakaian kondom

Buat anda yang belum tahu,
teknik kontraseptif ini boleh menghalang kehamilan sehingga 99%
. Selain itu, ia juga boleh berfungsi sebagai pelindung daripada penyakit jangkitan kelamin (STI).

#3. Penggunaan IUD

Penggunaan alatan kontraseptif berbentuk T ini adalah khas untuk wanita
. Jika kalian sudah tekad dan sedia untuk memasukkan alat ini ke dalam rahim, sila rujuk doktor untuk konsultasi terlebih dahulu.

#4. Pembedahan vasektomi

Ini pula adalah kaedah kontraseptif yang boleh dijalani oleh lelaki di mana saluran air mani akan dipotong atau diikat. Meskipun ia boleh dibalikkan semula, dapatkan nasihat doktor sebelum menjalaninya.

Dalam erti kata yang lain, terdapat banyak kaedah kontraseptif yang suami isteri boleh lakukan untuk mengelakkan kehamilan luar jangkaan.

Pun begitu, seks tanpa penetrasi bukanlah salah satu daripadanya!

Oleh itu, sila amalkan hubungan suami isteri yang sihat dan selamat dalam usaha memastikan perancangan keluarga kalian terjamin.


Tak Ready Untuk Hamil? Ini Pilihan Pencegahan Yang Boleh Dipertimbangkan

Mempunyai anak adalah satu perkara yang menakjubkan, bukan? Tetapi
me
miliki zu
riat
dengan cara yang tidak dijangka mungkin sebaliknya. Jadi sebelum waktu yang dirancang tiba, alat pencegahan kehamilan perlu digunakan.

Untuk mendapatkan lebih banyak info tentang Kesihatan Seksual, sila dapatkannya
di sini.

Jadi apa itu alat pencegahan kehamilan?

Pencegahan kehamilan merujuk kepada pelbagai langkah yang diambil untuk melambatkan proses pembiakan semula jadi yang berlaku melalui hubungan kelamin.

Kebanyakannya berkesan jika digunakan dengan betul dan konsisten.

#1. Hormon Pencegah Kehamilan

Seperti namanya, hormon pencegah kehamilan merupakan cara untuk mencegah
ovulasi dalam kitaran normal badan wanita
, dengan itu sekali gus dapat menghalang kehamilan dari berlaku.

Selain itu, sperma kemudian dibuat lebih sukar untuk memasuki serviks dan mencari telur. Lapisan rahim juga terjejas bagi memastikan telur yang berjaya disenyawakan tidak dapat menempel.

Alat pencegahan kehamilan ini boleh didapati dalam bentuk pil, tampalan, cincin faraj, suntikan dan implan.

Walau bagaimanapun, disebabkan pencegah kehamilan jenis ini perlu digunakan dengan konsisten, maka anda perlu mendapatkan preskripsi doktor untuk menggunakannya.

Anda tidak semestinya akan mengambil pil setiap hari, tetapi terdapat jadual tertentu. Setiap kaedah mempunyai tempoh tersendiri.

Anda disyorkan untuk berunding dengan doktor bagi mengetahui apa yang terbaik.

Alat Pencegahan Kehamilan
#2. Kondom

Kondom adalah apa yang dipanggil pencegah kehamilan sekatan.

Kondom mewujudkan sekatan yang menghalang sperma daripada memasuki rahim. Terdapat kondom lelaki dan
kondom wanita
.

Kondom lelaki adalah seperti getah nipis yang meliputi organ lelaki semasa aktiviti seksual. Sementara kondom wanita adalah tiub plastik yang dimasukkan ke dalam kemaluan perempuan.

Baca juga:

Selain memastikan kehamilan dicegah,
penggunaan kondom
 juga membantu mencegah
penyakit kelamin
.

Terdapat jenis-jenis sekatan lain seperti span yang mengandungi spermicide. Di mana ia boleh  membunuh sperma apabila terkena.

Pilihan lain adalah diafragma, topi serviks dan perisai serviks. Tiga jenis ini perlu preskripsi doktor sebelum digunakan.

Semua ini akan diletakkan dalam organ wanita untuk mewujudkan sekatan.

#3. IUDs – Peranti intrauterine

Ini merupakan kaedah dengan kadar kejayaan yang paling tinggi untuk mencegah kehamilan sehingga 99%.
IUD adalah alat kecil, plastik berbentuk  T yang diletakkan di dalam rahim
.

Terdapat dua jenis IUD, salah satu yang mengeluarkan hormon yang berfungsi seperti pengambilan pil, manakala yang lain menggunakan spermicide.

Tempoh menggunakan IUD mengambil masa sehingga 10 tahun dengan minimum 3 tahun bergantung kepada jenis yang anda gunakan.

Alat Pencegahan Kehamilan #4. Kontraseptif kecemasan

Turut dikenali sebagai
pil
after morning
, kontraseptif kecemasan sering digunakan apabila anda menjalani hubungan kelamin dalam keadaan tidak bersedia.

Ini bukan satu kaedah pencegahan kehamilan biasa, disebabkan itu ia dipanggil “kecemasan”.

Pil ini berfungsi dengan menyimpan sementara telur dari ovulasi, menghentikan persenyawaan atau mencegah telur daripada menempel dalam rahim.

Selain daripada dua kaedah terakhir, penggunaan pil hormon dan sekatan memerlukan perancangan rapi terlebih dahulu.

Anda tidak akan selamat jika menggun
akan kon
dom yang telah tamat tempoh atau pil yang rosak, meskipun telah mengikuti alat pencegahan kehamilan dengan baik kerana tiada jaminan kehamilan tidak berlaku.

 Oleh itu, menyediakan beberapa pil
after morning
 adalah langkah yang agak bijak.


Baru Pakai 2 Kali Sudah Buruk? Ini 5 Cara Pastikan Kain Baju Batik Kekal Cantik, Tak Mudah Lusuh

Ada banyak koleksi pakaian batik di rumah? Tak pasti apakah cara yang terbaik untuk menjaga kain batik agar kekal cantik, lembut dan berseri? Jangan bimbang, kami akan kongsikan beberapa tip penjagaan batik, lebih-lebih lagi untuk baju yang diperbuat daripada material sutera.

Pakaian batik merupakan salah satu jenis pakaian yang wajib untuk orang Melayu. Batik adalah satu bentuk seni dan kraf yang semakin popular di seluruh dunia. Setidak-tidaknya, kita pasti akan mempunyai 1 helai baju batik untuk diperagakan ke
majlis-majlis tertentu seperti kenduri
 atau makan petang.

Seni mencanting kain menggunakan lilin dan pewarna ini telah diamalkan sejak berabad-abad di banyak tempat di dunia termasuk China, Jepun, India, Amerika Selatan dan Eropah.

Namun, baju batik yang cantik bukanlah murah. Batik dengan cantingan yang kompleks dan eksklusif boleh memakan ratusan ringgit. Bukan itu sahaja, kainnya yang lembut juga menjadikan ia sukar untuk dijaga.

Malah, kaum perempuan pakai kain batik juga nampak ayu dan jelita.

Bagi penggemar pakaian batik di luar sana, jangan khuatir! Kami akan kongsikan 5 rahsia penjagaan batik agar kekal cantik dan tidak mudah luntur!

Untuk mendapatkan lebih banyak info berkenaan Habit Sihat, anda boleh klik
di sini
.

5 cara penjagaan kain batik – Barulah tak mudah lutur!

1. Rendam pakaian batik dalam air sejuk

Menurut petua orang tua-tua, ada satu tip untuk pastikan warna batik kekal terang walaupun sudah banyak kali dibasuh.

Sebelum basuh, rendam dulu kain tersebut di dalam air sejuk. Selepas itu, anda boleh tambahkan beberapa sudu cuka ke dalam baldi rendaman.

Cuka merupakan bahan semula jadi
 yang dapat memastikan warna batik tidak mudah luntur.

Air sejuk pula tidak akan menyebabkan baju meregang atau mengecut selepas basuhan. Malah, penggunaan air yang bersuhu dingin juga akan melindungi warna baju berwarna daripada luntur.

2. Jangan gunakan terlalu banyak sabun

Betul ke lebih banyak sabun, lebih baik? Sebenarnya, tidak!

Kain sarung batik perlu dicuci dengan berhati-hati untuk mengekalkan warnanya.

Cara terbaik untuk pastikan kain tahan lama adalah dengan
merendamnya dalam larutan sabun
. Selepas beberapa minit, angkat, perah dan sidai seperti biasa.

Penggunaan sabun basuh baju yang terlalu banyak bukan sahaja menyebabkan pembaziran, malahan juga boleh menyebabkan warna putih daripada buih sabun melekat pada pakaian.

Sebagai solusi, cuba gunakan ½ daripada jumlah sabun yang dicadangkan.
Elakkan penggunaan klorin
, peluntur atau apa-apa jenis detergen yang keras dan mungkin boleh merosakkan baju.

Baca juga:

Ada Alergi Sabun Cuci Piring? Ketahui Punca, Simptom Serta Rawatannya!

Tak Suka Iron Baju? Ini 8 Kelebihan Gosok Pakaian Yang Anda Tak Tahu

Salah Cara Basuh Punca Warna Baju Asyik Luntur? Ini Kaedah Yang Betul Cuci Baju Berwarna!

3. Hilangkan kesan degil secepat mungkin

Alamak, ada sos tumpah atas pakaian batik! Macam mana ni?

Jangan runsing. Pertama sekali,
cuba basuh kotoran itu serta-merta
. Sapukan sabun basuh baju atau penanggal kotoran betul-betul di atas kesan tersebut.

Kemudian, rendam kain dalam air sejuk secepat mungkin. Letakkan penanggal kotoran buat kali kedua jika masih ada kesan.

Pastikan kotoran 100% hilang sebelum anda mengeringkan baju. Jika tidak, kotoran tersebut mungkin akan kekal selamanya!

4. Basuh kain batik mahal dengan tangan

Mencuci dengan tangan merupakan cara terbaik untuk pastikan batik tahan lama. Jangan lupa, bukan semua jenis baju boleh dibasuh menggunakan mesin.

Jika kain anda diperbuat daripada fabrik yang lembut dan mahal, rendam sahaja dalam air bersabun dalam masa 3-4 minit.

Material seperti sutera,
kapas
, rayon dan linen boleh dibasuh menggunakan tangan. Namun, jangan pula perah terlalu kuat!

Selain itu, elak menggunakan apa-apa jenis berus untuk menyental batik masing-masing.

5. Jemur kain batik di tempat redup

Jangan sesekali jemur kain di bawah terik matahari.
Sinaran UV boleh melunturkan warna kain.

Untuk elakkan kedutan, jemur baju batik secara menegak menggunakan penyangkut baju.

Walaupun pakaian cepat kering, bahang dari matahari juga boleh buatkan kain cepat rosak dan mudah koyak. Sebab itulah, kita tidak digalakkan menyeterika pakaian batik.

Jika perlu, lapikkan batik dengan selembar kain lain. Bagi kaum perempuan pakai kain batik, hati-hati dan pastikan
iron
 tidak terlalu panas!

Anda juga boleh gunakan
pelembut fabrik
 untuk mengurangkan kedutan. Walau bagaimanapun, pelembut fabrik mungkin akan melunturkan warna kain jika digunakan terlalu banyak. Jadi, hati-hatilah ya!


Period Sudah Habis 2 Hari Lepas Tapi Mengapa Ada Keluar Darah Sedikit? Semak 9 Punca Ini

“Alamak, kenapa keluar darah sedikit tapi bukan haid?” Bagi wanita yang sedang menghadapi masalah ini, tidak dinafikan, sebarang pendarahan abnormal pasti akan mencetuskan rasa panik. Manakan tidak, pendarahan yang di luar daripada kebiasaan, terutamanya pada bahagian intim wanita pasti akan membuatkan kita rasa takut dan risau.

Tetapi, mengapakah anda yang dilanda masalah ini? Dalam artikel kali ini, kami akan senaraikan 9 sebab mengapa masalah ini berlaku dan bila anda perlu berjumpa doktor.

Untuk mendapatkan lebih banyak info tentang Kesihatan Wanita, sila dapatkannya
di sini.

Mengapa saya sering keluar darah sedikit tapi bukan haid?

Ada banyak punca
masalah pendarahan antara haid.
 Walau bagaimanapun, bukan semuanya serius dan perlu rawatan lanjut.

Masalah ini turut dikenali sebagai
metrorrhagia
 yang bermaksud pendarahan antara haid atau
spotting
.

Ada banyak punca pendarahan tetapi bukan haid. Antaranya:

1. Pemakaian kontraseptif hormon

Kontraseptif hormon
 merupakan antara punca lazim
spotting
 di antara haid.

Jika pengambilan pil perancang menyebabkan kitaran haid anda terganggu, ia selalunya hanya akan berlaku pada 3 bulan pertama penggunaan kontraseptif.

Antara jenis kontraseptif yang boleh menyebabkan gangguan ketika haid ialah:

Pemakaian IUD.

Patch.

Cincin vagina.

Pil kontraseptif.

Implan kontraseptif.

Jika anda mengalami masalah
spotting
 selama 3 bulan, anda perlu jumpa doktor untuk sesi konsultasi.

Kadangkala, wanita yang terlupa makan pil perancang juga boleh mengalami masalah pendarahan yang sedikit antara haid.

2. Penggunaan pil kontraseptif kecemasan punca keluar darah sedikit tapi bukan haid

Penggunaan pil kontraseptif kecemasan juga boleh menyebabkan pendarahan. Ini termasuklah pengambilan
morning after pill
 atau penggunaan IUD.

3. Pendarahan implantasi

Ada juga wanita yang mengalami
spotting
sejurus selepas hamil.
Pendarahan ini juga dikenali sebagai pendarahan implantasi.

Pendarahan ini berlaku apabila ovum melekat pada dinding uterus. Pada masa yang sama, wanita juga akan rasa sakit perut seakan-akan senggugut.

4. Keguguran punca keluar darah sedikit tapi bukan haid

Kadangkala, pendarahan di luar kitaran haid
merupakan tanda keguguran
. Wanita boleh gugur pada bila-bila masa. Malah, ada juga wanita yang keguguran sebelum sedar akan kehamilan sendiri.

5. Menghidap jangkitan kelamin

Jangkitan kelamin
 (STI) boleh menyebabkan pendarahan antara dua haid. Sebagai contoh, klamidia boleh menyebabkan pendarahan atau
spotting
. Malah, mereka yang menghidap penyakit ini juga sering alami pendarahan selepas atau ketika melakukan hubungan seks.

Individu yang melakukan seks tanpa perlindungan sangat berisiko untuk menghidap STI, lebih-lebih lagi jika kerap bertukar pasangan. Oleh sebab itu, pastikan anda sentiasa memakai kondom ketika melakukan hubungan seks.

6. Luka di kawasan kelamin

Kadangkala, Miss V wanita boleh tercedera ketika melakukan hubungan seks. Selalunya, ia berlaku disebabkan kurangnya
foreplay
 atau vagina terlalu kering.

Badan wanita akan menghasilkan
cecair pelincir untuk mempersiapkan vagina sebelum seks
. Walaupun begitu, vagina yang terlalu kering boleh berlaku disebabkan pelbagai faktor. Antaranya ialah perubahan hormon disebabkan menopaus, diabetes atau sedang melakukan rawatan kanser.

7. Menopaus atau pramenopaus

Menopaus selalunya berlaku ketika wanita berusia 45-55 tahun.
 Seorang wanita dikatakan telah mencapai menopaus jika tidak datang haid selama setahun.

Disebabkan perubahan hormon, wanita mungkin akan mengalami masalah kitaran haid yang tidak stabil. Kadangkala, mereka akan alami
spotting
 atau pendarahan yang berat.

8. Menghidap kanser tertentu

Pendarahan antara haid boleh berlaku disebabkan pelbagai faktor. Salah satunya ialah kanser. Namun, jarang sekali masalah keluar darah sedikit tapi bukan haid berlaku disebabkan kanser,
terutamanya kanser serviks.

Kanser serviks selalunya berlaku kepada wanita yang berusia antara 30-45 tahun. Namun, ia boleh berlaku kepada wanita daripada setiap lapisan usia.

Selain itu, kanser serviks juga akan menyebabkan simptom seperti sakit ketika melakukan hubungan seks atau bau vagina yang pelik dan abnormal.

9. Pendarahan disebabkan PCOS

Penghidap PCOS selalunya akan menyebabkan
period
 yang tidak teratur. Selain itu, penghidap PCOS juga boleh mengalami masalah kesuburan, peningkatan berat badan dan mempunyai masalah jerawat disebabkan kulit wajah yang berminyak.

Anda mungkin berminat:

Cari Rawatan Tradisional Untuk Wanita PCOS? Ada 5 Pilihan Selamat, Cubalah!

Period Tak Teratur, Bagaimana Nak Tahu Tanda Mengandung Wanita PCOS?

Keluar darah sedikit tapi bukan haid, bila saya perlu berjumpa doktor?

Jangan abaikan masalah pendarahan yang luar biasa, terutamanya pendarahan vagina. Jika anda mempunyai simptom lain, anda perlukan rawatan kecemasan.

Antara simptomnya ialah:

Rasa sakit.

Penat dan sering letih.

Pening kepala.

Demam.

Jika anda mempunyai masalah pendarahan yang abnormal, jumpa doktor secepat mungkin. Punca pendarahan yang anda alami mungkin serius dan berlaku disebabkan penyakit berbahaya.


Tak Suka Makan Buah? Cuba 10 Cara Ini, Pasti Anda Akan Menjadi Pengemar Buah-buahan!

Tidak dapat dinafikan bahawa buah-buahan kaya dengan vitamin dan mineral yang badan dan otak perlu untuk fungsi normalnya. Dengan itu, makan buah buahan setiap hari adalah apa yang patut anda lakukan.

Walau bagaimanapun, sesetengah mendapati sukar untuk mencapai matlamat atas sebab-sebab yang berbeza. Artikel di bawah akan memberikan anda 10 tips bagaimana untuk memberi tumpuan kepada buah-buahan.

Tip makan buah-buahan setiap hari

Cuba cara berikut untuk menggalakkan diri lebih mengambil buah dalam hidangan pemakanan harian:

1. Peringatan visual

Kebanyakan orang biasanya enggan mengambil buah-buahan disebabkan oleh mereka tidak menikmati buah-buahan.

Oleh itu, letakkan buah-buahan di tempat yang mudah nampak, seperti di meja, kaunter, atau di dalam peti sejuk akan mengingatkan anda untuk makan buah lebih kerap.

2. Eksperimen rasa

Daripada menambah gula ke dalam makanan anda, mengapa anda tidak cuba untuk memaniskannya dengan buah-buahan?

Buahan semula jadi adalah pilihan yang baik jika anda mahu sentuhan manis dalam makanan.

3. Mencuba buah-buahan baru setiap minggu

Makan pelbagai jenis buah-buahan bukan bermakna anda akan mempunyai pelbagai vitamin dan mineral.

Ia juga bermakna anda mempunyai peluang yang lebih tinggi untuk mencari buah-buahan yang anda suka jika anda adalah orang yang tidak gemar buah-buahan.

4. Makan pelbagai jenis buah-buahan

Buah-buahan segar mempunyai tahap nutrisi yang tertinggi; walau bagaimanapun, buah-buahan segar bukan satu-satunya pilihan.

Anda juga boleh mencuba pelbagai buah-buahan kering, dalam tin, atau beku. Ia bukan sahaja mudah, tetapi juga sangat mudah untuk disimpan.

5. Jangan lupa serat

Memakan buah-buahan daripada membuat jus akan memberi anda
lebih banyak serat
.

6. Tambah buah-buahan untuk sarapan

Daripada hanya makan bijirin atau oatmeal, cuba tambah beberapa buah-buahan. Ia memperkaya rasa hidangan sambil menambah vitamin dan mineral kepada tubuh juga.

7. Menambah buah-buahan dalam hidangan tengah hari

Daripada memilih makanan segera untuk makan tengah hari,
anda boleh membungkus pisang
, cranberry oren atau anggur dengan anda. Selain itu, membuat salad dengan alpukat juga baik untuk kesihatan anda.

8. Snek buah-buahan

Orang sering memilih gula-gula, minuman bergas atau makanan segera untuk snek. Walau bagaimanapun, kenapa tidak mengunyah buah-buahan? Ia lebih kaya dari segi vitamin dan mineral, yang bermaksud ia adalah lebih baik untuk badan anda.

9. Menjadi model yang baik

Jangan hanya memberitahu anak-anak anda untuk mengambil buah-buahan, tetapi mengabaikan untuk diri sendiri. Kanak-kanak meniru orang dewasa, dan sering memakan buah-buahan pasti memainkan peranan yang sangat baik untuk mereka.

10.Pastikan buah-buahan segar dan bersih

Buah-buahan
perlu dibasuh dengan teliti sebelum dinikmati.
 Ini akan memastikan ia bersih. Di samping itu, menyimpannya di dalam peti boleh memanjangkan tarikh tamat tempoh.

Makan buah-buahan adalah sangat baik untuk pertumbuhan dan perkembangan anda. Ia menjamin badan anda mendapat jumlah vitamin dan mineral yang mencukupi.

Walau bagaimanapun, bagi
mereka yang mempunyai diabetes atau glukosa darah tinggi
, adalah lebih baik berunding dengan doktor untuk mengetahui jumlah buah-buahan yang sesuai untuk dimakan.


Patutlah Cirit Birit Bertambah Teruk, Ini Makanan Yang Patut Anda Elakkan!

Tahukah anda tentang beberapa makanan penyebab cirit birit? Ini kerana semasa anda mengalami cirit birit, keinginan untuk membuang air besar akan lebih tinggi di waktu ini.

Keadaan ini boleh berlaku kepada sesiapa sahaja pada bila-bila masa. Ia juga boleh berlangsung selama beberapa minggu. Sekali gus, ia boleh memberi kesan kepada kehidupan harian anda.

Terdapat pelbagai penyebab cirit birit, tetapi yang paling biasa terjadi adalah disebabkan tabiat buruk kita sendiri. Sebagai contoh, makan makanan yang tidak bersih atau
tidak mencuci tangan.

Steven Kussin, MD, Pakar Gastroenterologi New York dan pengarang
Doctor, Your Patient Will See You Now
,
 berkata mencuci tangan adalah salah satu cara yang paling berkesan untuk elak kuman dan bakteria yang boleh menyebabkan cirit-birit.

“The American Society of Microbiology mendapati bahawa 97% wanita dan 92% lelaki mengatakan mereka membasuh tangan selepas
menggunakan tandas.
 Walau bagaimanapun, hanya 75% wanita dan 58% lelaki sahaja yang sebenarnya melakukannya,” kata Dr. Kussin.

Menurut Dr. Kussin, hanya dengan membasuh tangan dengan kerap, anda boleh menghentikan cirit-birit atau sekurang-kurangnya elak daripada menjadi lebih teruk.

Oleh itu, berikut merupakan makanan penyebab cirit birit yang harus anda elakkan.

Makanan penyebab cirit birit

#1. Penyebab cirit birit – Elakkan produk tenusu

Produk tenusu boleh membuatkan keadaan anda menjadi lebih teruk.

Menurut Sandra Quezada, Penolong Profesor di Universiti Maryland, seperti yang dilaporkan oleh
WebMD,
mengesyorkan bahawa jika anda mengalami cirit-birit kronik, anda disarankan menghentikan semua
penggunaan tenusu.

“Salah satu makanan dan minuman paling biasa yang boleh menyebabkan cirit-birit kronik adalah yang mengandungi tinggi laktosa,” katanya.

#2. Penyebab cirit birit – Makanan tinggi serat

Serat adalah baik untuk badan dan hendaklah sentiasa diletakkan dalam diet anda.

Walau bagaimanapun, Dr. Kussin mengesyorkan bahawa anda harus mengehadkan makanan yang tinggi serat seperti sayur-sayuran dan bijirin penuh kerana ia akan menjadi sukar untuk dihadam apabila mengalami cirit-birit.

#3. Penyebab cirit birit – Gluten

Selain menyekat pengambilan serat, anda harus elak makanan yang mengandungi gluten  iaitu protein yang terkandung dalam produk yang diproses seperti tepung gandum.

Selalunya, individu yang perlu elak pengambilan gluten adalah mereka yang mempunyai penyakit seliak (ketidakupayaan untuk memproses gluten).

Meskipun anda tidak mengalami penyakit seliak, keadaan anda akan menjadi lebih baik jika elak mengambil gluten, terutamanya apabila  mengalami cirit-birit.

Selain itu, Dr. Kussin juga menyarankan bahawa pesakit perlu ambil makanan yang mudah dicerna seperti sup, roti bakar, daging tanpa lemak dan
minum banyak air kosong.

#4. Makanan berminyak dan berlemak

Makanan berminyak dan berlemak boleh menegangkan otot abdomen lalu membuatkan cirit-birit semakin teruk.

“Makanan ini boleh melambatkan pengosongan perut, sehingga membuatkan perut terasa kembung,” kata Douglas.

#5. Alkohol dan kafein

Alkohol dan kafein
, kedua-duanya boleh menyebabkan cirit-birit. Jika anda sudah terbiasa minum kopi pada waktu pagi atau di waktu malam, anda perlu berhenti untuk seketika bagi mengelakkan keadaan dari menjadi lebih buruk.

#6. Ubat yang menghentikan cirit-birit

Jika anda ingin mengambil ubat cirit birit disebabkan oleh virus ia dibolehkan, tetapi jangan guna ubat-ubatan yang menghalang kekerapan
 pergerakan usus.

Jadi, apa yang perlu dilakukan?

#1. Minum banyak air masak

Cirit-birit boleh menyebabkan anda kehilangan banyak cecair. Jadi, anda perlu kekalkan diri dalam keadaan terhidrat.

Selain minum banyak air masak, anda juga boleh amalkan jus buah-buahan dan sup, yang boleh menggantikan jumlah cecair dan elektrolit yang hilang dalam badan.

#2. Basuh tangan dengan kerap

Cara yang paling mudah untuk elak kuman dan bakteria adalah dengan mencuci tangan secara berkala. Kaedah ini adalah sangat mudah, tetapi ramai yang tidak melakukannya dengan betul atau langsung tidak mengamalkannya.

Semasa mencuci tangan apa yang perlu anda buat adalah menggosok kedua-dua tapak tangan, belakang tangan, jari jemari dan kuku. Lakukan sekurang-kurangnya 20 saat.

Pastikan anda melakukannya sebelum dan selepas menyediakan makanan. Juga basuh tangan sebelum dan selepas makan. Selain, setiap kali menyentuh haiwan kesayangan atau selepas
menggunakan tandas.

#3. Apabila keadaan bertambah buruk, jangan abaikan simptom yang muncul

Jika anda mengalami cirit-birit yang teruk lebih daripada 4 minggu, cirit-birit berdarah, cirit-birit berlaku hanya pada waktu malam, atau diikuti sakit perut, loya, muntah-muntah, demam dan kehilangan berat badan, sila segera berjumpa doktor.

Pemeriksaan doktor adalah pilihan yang terbaik jika terdapat
tanda-tanda penyakit yang lebih serius.


Jangan Ingat Vape Bagus Sangat, Remaja Ini Miliki Paru-Paru Seperti “Usia 70 Tahun” Kerana Vape!

Menghisap
vape
 mungkin menampakkan seseorang individu itu kelihatan lebih ‘cool’ atau ‘trendy’. Ini kerana penggunaan vape dilihat lebih moden berbanding menghisap rokok secara konvensional.

Kini, penggunaan vape bukan sahaja berada dalam ruang lingkup golongan lelaki, malah ia turut digunakan oleh golongan wanita tanpa mengira peringkat umur.

Kedua-dua penggunaan vape dan rokok menjadikan seseorang individu itu kelihatan lebih dewasa atau matang berbanding individu lain yang sebaya dengan mereka.

Walau bagaimanapun, apa yang lebih membimbangkan, vape bukan sahaja ‘mematangkan’ penghisapnya secara luaran, malah turut bertindak ‘mematangkan’ organ dalaman individu yang menghisapnya.

Anda masih tidak jelas dengan pernyataan tersebut? Ikuti laporan seperti di bawah.

Paru-paru “berusia 70 tahun”

Baru-baru ini, seorang remaja telah membuat pengakuan bahawa
vaping
 telah menjadikan paru-parunya kelihatan seperti “telah berusia 70 tahun”.

Remaja tersebut yang bernama Adam Hergenreder, berusia 18 tahun daripada Illionois, Amerika Syarikat mengakui telah menghisap vape sejak umurnya 16 tahun.

Remaja itu telah dimasukkan ke hospital akibat
loya
 dan kesukaran bernafas selepas menggunakan vape selama lebih daripada 18 bulan.

Adam mengakui mula menghisap vape apabila melihat individu di sekelilingnya menghisap vape dan menganggap ia sebagai satu trend terbaharu.

Selain itu, dia juga terpengaruh dengan pemasaran yang dilakukan oleh syarikat vape, Juul, yang membawa mesej tabiat
vaping
boleh meningkatkan status sosial penghisapnya.

Kesan buruk vaping

Setelah menghisap vape dalam tempoh yang agak lama, Adam mula berasa menggigil seolah-olah mengalami serangan strok dan mula muntah-muntah setiap hari selama tiga hari berturutan.

Setelah berjumpa pakar, doktor kemudiannya menemui kerosakan yang sangat serius pada bahagian paru-parunya melalui pemeriksaan X-ray.

Dr. Stephen Amesbury, salah seorang doktor yang terlibat menyatakan, paru-paru Adam mempunyai kerosakan yang sangat teruk bagi seseorang yang masih muda sepertinya.

Menurutnya, Adam akan mengalami kesan perubahan dari segi pernafasan selepas dia pulih daripada keadaan tersebut.

Adam kini sedang berada dalam fasa pemulihan tetapi dalam masa yang sama, masih mengalami kesukaran bernafas dan bimbang sekiranya paru-parunya tidak kembali kepada keupayaan penuhnya.

Doktor pula masih mengambil sedikit masa untuk mendapatkan kepastian sekiranya terdapat hubungan secara langsung antara tabiat
vaping
Adam dan kerosakan paru-paru yang dialami olehnya.

Walau bagaimanapun, pakar-pakar kajian yang terlibat telah menemui bukti yang menunjukkan bahawa alat vape telah memberikan kesan yang buruk kepada tubuh manusia.

Selain itu, kebanyakan pesakit yang dimasukkan ke hospital akibat mengalami masalah berkaitan pernafasan turut bersetuju bahawa vape telah menyebabkan kesan negatif terhadap kesihatan mereka.

Terkini, kerajaan persekutuan Amerika Syarikat berkemungkinan akan membuat larangan penggunaan
e-rokok
 atau vape berperisa setelah enam individu dilaporkan maut disebabkan penyakit yang berkaitan dengan kesan penggunaan vape.

 Langkah ini dilihat sebagai langkah yang amat baik memandangkan ia boleh menyekat penggunaan vape terutamanya bagi golongan baharu penghisap vape dalam kalangan remaja.

Ibu bapa perlu memantau perlakuan anak-anak agar mereka tidak terpengaruh untuk menghisap vape semata-mata kerana tidak mahu ketinggalan dengan trend yang boleh membahayakan nyawa.


Bila Anak Bertanya tentang Seks

Menjelang usia 3-4 tahun, kanak-kanak sudah mula mengenal bahagian tubuhnya serta menyedari terdapat perbezaan antara anatomi tubuhnya dengan orang lain yang berlainan jantina. Ini bererti anda patut mempersiapkan diri dengan jawapan yang jujur apabila mereka bertanyakan soalan tentang seks. Tidak ada usia yang terlalu awal untuk memulakan topik ini. Yang penting, anda perlu tahu cara dan kesesuaian jawapan mengikut tahap anak anda.

Kanak-kanak secara semula jadi gemar belajar tentang tubuh mereka dan orang lain. Dengan menjawab pertanyaan yang ditanyakan kepada anda, anda membantu mereka memahami tubuh badan dan perasaan mereka serta perasaan orang lain. Ini adalah asas yang baik untuk komunikasi terbuka dan jujur berkaitan perbezaan jantina dan hubungan seks serta menyiapkan mereka menghadapi masa akil baligh dan kedewasaan.

Bagaimana menjawab persoalan tentang seks?

Semuanya bergantung kepada tahap anak anda. Apabila mereka berpuas hati dengan jawapan anda dan tidak bertanyakan soalan lanjut, anda mungkin telah memberikan mereka maklumat yang mencukupi. Bila mereka bertanyakan soalan lain, anda boleh memaklumkan mereka dengan lebih lanjut.

Anda tidak perlu memberitahu secara terperinci. Jawaban yang singkat dan sederhana mungkin mencukupi. Berikut merupakan contoh soalan yang mungkin akan anda hadapi dan jawapan yang sesuai:

“Mengapa saya tidak mempunyai zakar?”

Jika anak perempuan anda bertanyakan mengapa mereka tidak mempunyai zakar seperti saudara lelakinya, anda boleh mengatakan bahawa Tuhan menciptakan manusia sebagai lelaki dan perempuan. Dan untuk membezakannya, Tuhan pun memberikan ciri yang berbeza. Penis untuk lelaki dan vagina untuk perempuan.

“Mengapa dada ibu besar?”

Jelaskan padanya fungsi payudara dengan bahasa yang sederhana dan mudah difahami. Jelaskan bahawa dia juga menyusu ketika bayi dahulu dan payudara ini boleh menghasilkan air susu lagi sewaktu dia mempunyai adik. Semua ini dilakukan agar bayi dapat membesar dengan sihat, seperti dirinya sekarang. Namun, tugas ini hanya dianugerahkan Tuhan khas untuk para ibu, oleh itu ayah tidak mempunyai payudara besar seperti ibu.

“Dari mana bayi datang?”

Kenal pasti dahulu apa yang sebenarnya ingin mereka tahu. Jangan memberi jawapan yang lebih rumit daripada yang sepatutnya. Anda boleh menjawab dengan mengatakan “bayi tumbuh dalam perut ibu, dan ketika mereka sudah bersedia, mereka akan muncul ke dunia.” Jawaban ini sudah mencukupi.

Jika tidak, anak anda mungkin bertanya lebih lanjut, “bagaimana bayi boleh berada di dalam perut?” Anda boleh menjawabnya dengan “ayah meletakkan benih di dalamnya.” Atau bila anak anda bertanyakan “bagaimana cara bayi keluar?” anda boleh menjawab, “melalui laluan khusus dalam tubuh wanita yang disebut vagina.”

“Mengapa zakar saya tegak?”

Zakar kebiasaannya menjadi keras pada pagi hari. Tanyakan padanya, bilakah biasanya zakarnya berdiri. Jika dia menjawab di pagi hari, Anda boleh menjawab sama seperti dirinya yang bangun tidur di pagi hari, zakarnya juga boleh “bangun”. Beritahu juga selain di pagi hari, zakar juga akan mengeras sewaktu membuang air kecil dan akan kembali normal.

“Apa itu seks?”

Jelaskan kepada anak anda bahawa hubungan seks itu sebagai salah satu cara menunjukkan kasih sayang dan cinta suami isteri seperti ayah dan ibu. Tekankan perkataan suami isteri untuk mengajarkan moral kepentingan ikatan untuk sebuah hubungan intim.

Jelaskan kepada anak anda bahawa terdapat cara menunjukkan kasih sayang antara suami isteri seperti berpeluk dan berpegang tangan yang boleh dilihat orang. Sementara ada cara khusus yang tak dilihat orang lain dalam ruang tertutup dan dikunci. Melalui hubungan seks sperma daripada ayah dan sel telur ibu bertemu. Jika anak anda lebih berusia dan tinggi tahap kefahamannya, anda boleh melanjutkan dengan penjelasan yang lebih terbuka jika mereka bertanya lanjut.

Sejauh mana saya perlu menjelaskannya?

Anak anda perlu tahu bahawa mereka berhak untuk membicarakan tentang seks dan belajar serta mengetahui bahawa anda tidak keberatan membicarakan hal tersebut. Mereka akan mengetahui ini daripada nada bicara dan sikap anda ketika membicarakan tentang seks.
Pendidikan seks
 adalah keperluan penting bagi anak anda yang sedang membesar.

Antara topik utama yang perlu mereka ketahui mengikut kesesuaian usia ialah:

Perubahan yang berlaku sewaktu akil baligh dan apa yang akan terjadi pada tubuh perempuan dan lelaki

Bagaimana proses bayi tercipta

Bagaimana terjadinya kehamilan dan bagaimana kontraseptif boleh mencegahnya

Seks yang selamat dan penggunaan kondom untuk mencegah penyakit kelamin

Anak anda perlu mengetahui tentang akil baligh sebelum mereka melaluinya. Perempuan perlu mengetahui tentang menstruasi sebelum berusia 10 tahun, dan lelaki perlu mengetahui perubahan yang akan terjadi sebelum mereka berusia 12 tahun.

Sediakan jawapan untuk situasi yang kekok

Walaupun anda harus bersikap terbuka untuk mendidik anda tentang pendidikan seks yang sihat kepada anak anda, terdapat waktu dan tempat yang tidak sesuai untuk membicarakan hal seperti ini contohnya di tempat awam atau di rumah orang lain.

Jadi, jika anak anda mula bertanya soalan tentang seks pada keadaan yang tidak sesuai, jangan melatah dan bertindak dengan tenang. Katakan sesuatu seperti, “itu soalan yang bagus. Nanti kita bincangkan di rumah.” Pastikan anda ingat untuk membincangkan hal tersebut apabila keadaan mengizinkan.


Tak Tahu Nak Masak Apa Masa Sahur? Ini 7 Menu Simple Boleh Cuba Sepanjang Ramadan Ini!

“Nak makan apa sahur nanti?” Mungkin anda juga terfikir perkara yang sama seperti kami,
tercari-cari apakah menu untuk sahur pagi nanti
.

Ramai yang lebih gemar mencari menu sahur
simple
 memandangkan kita biasanya tidak begitu bertenaga untuk memasak pelbagai jenis makanan pada awal pagi.

Apakah jenis makanan yang sesuai untuk sahur?

Menu untuk sahur disarankan terdiri daripada jenis makanan yang bersifat sederhana
 dan tidak terlalu berat yang mampu memberikan tenaga yang mencukupi sepanjang hari.

Oleh itu,
antara menu sahur simple tetapi berkhasiat untuk tubuh anda ialah menu yang lambat dihadam oleh perut seperti karbohidrat kompleks
.

Anda juga digalakkan minum banyak air sewaktu sahur untuk memastikan anda kekal hidrat
 selain membantu dalam mencernakan makanan yang telah dimakan.

Ini 7 menu masakan sahur
simple
 untuk anda makan ketika sahur

Menu simple 1: Telur hancur simple

Bahan-bahan:

2 biji telur

Setengah biji bawang besar dan dicincang

100 gram sayur campur

20 gram isi dada ayam

1 sudu mayones

Minyak masak untuk menumis

Cara menyediakan:

Pecahkan telur ke dalam mangkuk dan pukul sehingga sebati.

Panaskan minyak dan tumiskan dahulu bawang besar, sayur campur dan juga isi dada ayam sehingga masak.

Kemudian, masukkan telur yang telah dipukul tadi ke dalam kuali.

Jangan lupa letakkan sedikit garam sebagai perasa.

Kacau telur menggunakan senduk sehingga menjadi ketulan. Angkat dan hidangkan bersama roti keping.

Menu sahur simple 2: Udang goreng bersama telur dan daun bawang

Bahan-bahan:

300 gram udang yang telah dibuang kulit

1 sudu teh garam

1 sudu teh minyak bijan

Setengah sudu teh serbuk lada sulah

4 ulas bawang putih (dicincang)

1 biji bawang besar (dicincang)

3 cm halia (dihiris halus)

4 biji telur

50 gram daun bawang (dipotong 3 cm)

1 sudu makan susu segar

Sedikit minyak masak

Cara menyediakan:

Bersihkan udang dan toskan. Kemudian gaulkannya dengan garam, minyak bijan dan serbuk lada sulah. Perapkan udang sekitar 5 hingga 10 minit. Ketepikan dahulu.

Pecahkan telur ke dalam mangkuk dan campurkannya bersama susu segar, serbuk lada sulah dan juga sedikit garam.

Panaskan minyak di dalam kuali, kemudian tumiskan bawang putih, bawang besar dan juga halia.

Setelah itu, masukkan udang dan kacau rata sehingga udang separuh masak.  Angkat dan ketepikan dahulu.

Panaskan minyak di dalam kuali dan masukkan telur. Kacau rata selama 1 minit.

Kemudian masukkan udang yang telah ditumis tadi bersama-sama daun bawang yang telah dihiris.

Kacau rata dan tutupkan api.

Hidangkan bersama nasi putih.

Menu simple 3: Sambal sardin bersama telur

Bahan-bahan:

1 tin kecil sardin

4 biji telur

50 gram lada giling

Setengah ulas bawang besar (dicincang)

20 gram cendawan

1 sudu makan kicap

1 sudu makan asam jawa (dibancuh bersama air)

Sedikit kicap manis

Sedikit gula

Sedikit daun sup

Sedikit garam

Sedikit minyak masak

Cara menyediakan:

Panaskan sedikit minyak dan goreng telur mata kerbau. Angkat dan ketepikan.

Kemudian, masukkan sedikit minyak dan tumiskan bawang besar bersama lada giling sehingga masak atau garing.

Masukkan cendawan yang telah dihiris dan juga ikan sardin.

Masukkan air asam jawa, gula dan juga garam mengikut citarasa.

Masukkan sedikit kicap manis bersama daun sup. Tutup api, angkat dan tuangkan di atas telur mata kerbau tadi. Hidangkan bersama nasi.

Menu masakan sahur
simple
 4: Telur dadar gulung

Bahan-bahan:

4 biji telur

Sebiji bawang merah

2 sudu makan sos cili

1 sudu makan mayones

50 gram sayur campur

Sedikit minyak masak

Cara menyediakan:

Pecahkan telur ke dalam mangkuk dan pukul sehingga kembang.

Masukkan hirisan bawang merah, sos cili dan juga mayones ke dalam telur. Kacau sehingga kesemua bahan menjadi sebati.

Panaskan sedikit minyak masak di dalam kuali dan masukkan telur tadi.

Goreng telur sehingga masak.

Apabila telah masak, angkat dan ketepikan.

Gulung telur tersebut dan hidangkan bersama nasi panas.

Baca juga:

Si Kecil Liat Nak Bangun Sahur? Ibu, Jom Cuba 5 Resepi Bersahur Anak

Berpuasa Tapi Makan Banyak Masa Sahur Dan Iftar? Relaks, Anda Pasti Takkan Gemuk Jika Amalkan 5 Tip Ini!

Menu masakan sahur
simple
 5: Nasi goreng cina

Bahan-bahan:

2 cawan nasi putih yang telah sejuk

2 ulas bawang putih (diketuk)

1 biji telur

100 gram isi ayam (dipotong nipis)

100 gram isi udang

100 gram isi sotong

50 gram sayur campur

Sedikit garam

Sedikit minyak masak

Cara menyediakan:

Panaskan minyak masak dan tumis bawang putih.

Masukkan telur, isi ayam, udang dan juga sotong. Tumiskan sehingga masak.

Masukkan sayur campur.

Masukkan nasi putih dan gaul sehingga rata.

Tutup api dan angkat nasi goreng. Hidangkan.

Menu masakan sahur
simple
 6: Ayam pandan

Bahan-bahan:

5 ketul paha ayam

Setengah sudu makan serbuk lada sulah

1 sudu makan serbuk paprika

1 sudu teh serbuk kunyit

Sedikit garam

5 helai daun pandan

Sedikit minyak masak

Cara menyediakan:

Bersihkan paha ayam dan gaulkan bersama serbuk lada sulah, serbuk paprika, serbuk kunyit dan juga garam. Perapkan ayam sekitar 1 jam.

Kemudian, balutkan ayam tersebut dengan daun pandan. Pastikan ia diikat kemas pada ayam.

Panaskan minyak dan goreng ayam tersebut sehingga masak. Apabila telah masak, angkat ayam dan toskan.

Hidangkan bersama nasi putih panas.

Menu masakan sahur
simple
 7: Sayur fat choy tumis tofu

Bahan-bahan:

5 tangkai sawi hijau (dicuci bersih)

1 keping tofu atau tauhu telur (dipotong tebal dan digoreng)

Setengah biji lobak merah (dihiris nipis)

4 ulas bawang putih (dicincang)

1 sudu teh tepung jagung (dibancuh dengan air)

1 sudu minyak bijan

Air secukupnya

Sedikit minyak masak

Sedikit garam

Cara menyediakan:

Panaskan minyak masak dan tumiskan bawang putih sehingga naik baunya.

Masukkan hirisan lobak merah dan masukkan air. Biarkan ia mendidih.

Kemudian, masukkan minyak bijan dan juga sawi hijau.

Masukkan garam secukup rasa dan kacau sebati.

Masukkan tauhu telur yang telah digoreng sebelum ini. Kacau sedikit.

Tutup api, angkat dan hidangkan bersama nasi panas.

Kesimpulan

Menyediakan menu masakan sahur
simple
 tidaklah sesukar yang disangka.

Anda boleh sahaja mencuba
menu mudah seperti yang dikongsikan di atas ini sebagai menu untuk sahur
. Jangan lupa untuk minum air dengan mencukupi.

Untuk menjimatkan masa memasak di dapur, sediakan dahulu bahan-bahan untuk memasak menu untuk sahur sebelum anda tidur.

Kupas bawang, keluarkan bahan makanan beku daripada peti ais dan siang sayur-sayuran selepas anda habis melakukan solat Tarawih.

Pasti esok anda tidak terkejar-kejar masa untuk
menyediakan menu sahur anda
. Selamat mencuba.


Kalau Nak Kulit Sihat JANGAN Mandi Lama, Mandi Ala P.Ramlee Pun Tak Boleh! Ini Sebabnya

Ada ke individu yang gemar mandi lama pada waktu pagi? Mungkin ada dalam kalangan kita yang tak suka
 mandi pagi
. Bahkan, ada yang hanya suka mandi sekali sehari atau dua hari sekali.

Walau apa cara sekalipun, anda pasti bersetuju bahawa mandi merupakan satu rutin yang boleh menjamin tahap kesihatan optimum dalam kalangan individu.

Meskipun begitu, anda perlu tahu bahawa tempoh masa anda mandi turut mempengaruhi
keadaan kulit
 anda.

Artikel ini akan menghuraikan perihal berapa lama anda perlu mandi dan berapa kerap anda perlu mandi dalam masa sehari.

Untuk mendapatkan lebih banyak info tentang Habit Sihat, sila dapatkannya
 di sini.

Setiap individu suka mandi pada kekerapan dan durasi yang berbeza

Tidak dapat dinafikan, mandi bukan sahaja merupakan wadah untuk membersihkan diri, malah ia boleh memberikan ketenteraman kepada individu.

Oleh sebab itulah ada
orang yang suka mandi lama.

Menurut Pusat Kawalan Penyakit Berjangkit (CDC), secara puratanya, individu mandi selama 8 minit per sesi.

Perkara ini turut disokong oleh pakar dermatologi seperti Dr Edidiong Kaminska yang menyarankan masa mandi di antara 5 hingga 10 minit.

Jika kurang daripada tempoh masa tersebut,
proses pembersihan kulit dan hidrasi tidak boleh dibuat secara optimum.

Seperti badan kita, kulit juga memerlukan air. Namun, ia tidak bermakna anda perlu mandi lama memandangkan perbuatan itu boleh menyebabkan kesihatan kulit anda terjejas.

Bagi mereka yang mempunyai masalah kulit kering atau ekzema,
penggunaan air suam
 amat digalakkan.

Mereka juga perlu mengekalkan masa mandi sependek mungkin (dalam lingkungan saranan).

Anda mungkin berminat:

Kalau mandi pagi terlalu lama, bahaya untuk kulit ke?

Walaupun mandi lama boleh memberikan ketenangan, ia juga boleh menyebabkan
 masalah dehidrasi kulit terutamanya jika anda menggunakan air panas.

Ini sudah bercanggah dengan sebab kenapa anda perlu mandi iaitu untuk membersih dan menghidrasikan kulit.

Pun begitu, penggunaan air panas boleh menyebabkan lapisan minyak semula jadi pada kulit berkurangan.

Ia boleh membuka liang kulit dan menyebabkan lembapan hilang.

Jika anda khuatir akan hal ini, Dr Kaminska menyarankan supaya anda menggunakan
 produk pelembap bagi memerangkap lembapan
 dan mengekalkan hidrasi kulit pada tahap optimum.

Bagaimana pula jika tempoh masa mandi saya terlalu pendek?

Seperti yang anda sedia maklum, jika anda mandi terlalu lama, anda bakal berhadapan dengan
masalah lembapan kulit.

Namun begitu, tempoh masa mandi yang pendek juga boleh menyebabkan masalah kesihatan.

Oleh sebab tujuan utama mandi adalah untuk membersihkan kulit, proses pembersihan tidak boleh dibuat secukupnya jika tempoh masa mandi anda terlalu pendek.

Kulit kita mempunyai bakteria baik yang melindungi kulit daripada jangkitan oleh bakteria lain.

Walau bagaimanapun, jika pertumbuhan bakteria baik berlaku secara berleluasa, ia boleh menyebabkan
masalah jangkitan dan bau badan.

Berapa kerap saya perlu mandi dalam masa sehari?

Faktor kekerapan mandi biasanya bergantung kepada persekitaran.

Sebagai contoh, mereka yang tinggal di kawasan sejuk mungkin
hanya mandi sekali sehari atau sekali dalam masa dua hari.

Akademi Dermatologi Amerika (AAD) turut menekankan bahawa kebanyakan individu tidak perlu mandi lebih daripada sekali sehari.

Walau bagaimanapun, setiap individu mempunyai keperluan tersendiri berdasarkan kepada aktiviti harian.

Sebagai contoh, mereka yang bersukan atau terlibat dengan aktiviti yang mengeluarkan peluh perlu mandi seusai aktiviti tersebut.

Gunakan air suam dan pakai pelembap
 sekiranya anda mengalami kulit kering setelah mandi.

Jika masalah tersebut berlaku dengan lebih kerap, jumpa dengan doktor pakar dermatologi bagi mendapatkan khidmat nasihat penjagaan kulit.

Mandi lama dengan air panas atau air sejuk?

Bergantung kepada faktor sosioekonomi keluarga, setiap individu mempunyai kelengkapan yang berbeza apabila ia berkaitan dengan
air panas
 atau air sejuk.

Walau bagaimanapun, secara amnya, adalah lebih baik bagi anda untuk mandi dengan air suam.

Penggunaan air panas boleh menyebabkan kerosakan pada kulit jika anda mandi terlalu lama.

Walau bagaimanapun, mandi air panas boleh
melegakan simptom selesema dan batuk.

Bagaimana pula dengan air sejuk? Kebanyakan mereka yang tinggal di kawasan luar bandar lebih gemar menggunakan air sejuk.

Ia murah, tidak memerlukan kelengkapan pemanas dan boleh melegakan masalah sakit badan dan
kulit gatal
.

Air sejuk juga merupakan medium yang
berkesan untuk bantu anda bangun pagi.

Jirus sahaja nescaya hilang rasa mengantuk.

Konklusi

Tidak kiralah mandi lama waktu pagi atau bila-bila masa, anda perlu memikirkan dengan sebaiknya faktor seperti tempoh masa, suhu air dan kekerapan bagi menjamin kualiti kesihatan yang optimum.

Secara ringkasnya:

Gunakan air suam.

Pastikan anda menggunakan sabun dan gosok badan dari atas ke bawah.

Jangan lupa untuk bersihkan permukaan di sebalik lipatan kulit, celah kangkang dan
ketiak.

Mandi selama 5 hingga 10 minit. Jangan lebih atau kurang.

Jika perlu, pakai lembapan kulit selepas mandi.


Kanak-kanak 11 Tahun Maut Akibat Alahan Makanan, Bakteria Dalam Perut Adalah Puncanya?

Seperti mana yang kebanyakan kita semua mungkin sudah tahu, setiap individu mempunyai bakteria dalam perut sama ada yang baik dan jahat.

Bakteria ini mempunyai dua fungsi utama iaitu membawa jangkitan serta melawan jangkitan pada masa yang sama.

Antara kondisi yang boleh terjadi akibat bakteria ini adalah alahan terhadap makanan dan minuman yang diambil.

Namun tahukah anda bahawa ada kajian yang kata wujud juga bakteria dalam perut yang boleh
membantu melindungi diri daripada terkena alahan
? Jom ikuti artikel ini dengan lebih lanjut!

Baca lebih lanjut tentang Alahan
di sini.

Alahan yang boleh membawa maut!

Pada tahun 2018, ada satu kes di mana seorang kanak-kanak berusia 11 tahun dari New Jersey iaitu Cameron Jean-Pierre mengalami reaksi alahan yang boleh membawa maut.

Kejadian ini bermula apabila Jean-Pierre dan bapanya singgah di rumah neneknya untuk sambutan tahun baru.

Di sinilah kanak-kanak malang ini telah terdedah dengan asap dari dapur hasil ikan yang dimasak oleh neneknya.

Untuk pengetahuan anda,
mangsa adalah seorang penderita alahan terhadap bau makanan laut
 terutamanya ikan.

Disebabkan itu, Jean-Pierre telah terkena kejutan anafilaktik yang mengakibatkan saluran pernafasan tersekat lantas jatuh pengsan.

Selepas itu, mangsa telah dikejarkan ke hospital namun nasib mungkin tidak menyebelahinya kerana mendiang meninggal di situ.

Setelah didiagnosis, didapati bahawa mangsa telah menemui maut akibat protein yang tersebar di udara akibat asap masakan dari dapur itu.

Kes ini merupakan salah satu contoh yang menunjukkan
 alahan makanan dan minuman boleh membawa maut
 dan tidak wajar dipandang enteng!

Apa yang boleh dibuat untuk elak & rawat?

Seperti mana yang terjadi kanak-kanak malang ini, ia haruslah dijadikan sebagai ikhtibar kepada setiap individu yang mempunyai kondisi sebegini.

Buat anda yang mungkin belum tahu, sehingga kini kebanyakan jenis
 alahan makanan atau minuman
 hanya bergantung kepada
antihistamine
 sahaja.

Pun begitu, kebergantungan kepada ubatan ini adalah sangat berisiko dan berbahaya kerana ia perlu dipreskripsikan oleh doktor terlebih dahulu.

Cuba bayangkan jika anda terkena alahan dan ubatan ini sudah habis atau tiada, pasti akan menimbulkan ketakukan yang maha dahsyat bukan?

Disebabkan itu, sesuatu perlu diikhtiarkan segera untuk membendung masalah ini daripada terus meruncing.

Bakteria dalam badan adalah kuncinya?

Ada satu kajian diterbitkan di Nature Medicine yang mengatakan wujudnya satu kaedah yang mungkin boleh menyelamatkan nyawa angkara alahan ini.

Kajian ini mengetengahkan idea di mana kewujudan bakteria tertentu adalah pencetus utama kepada alahan makanan dan minuman,

Dalam masa yang sama, bakteria juga mungkin adalah salah satu daripada perkara yang boleh dijadikan sebagai penawar kondisi ini.

Menurut pasukan pengkaji yang diketuai Pakar Imunologi Cathryn Nagler dari University of Chicago, didapati bahawa bayi yang sihat mempunyai bakteria dalam perut yang boleh melawan reaksi alahan.

Dalam kajian ini, mereka telah memindahkan bakteria baik ini ke dalam tikus makmal untuk mengkaji sama ada ia juga boleh berfungsi kepada hidupan lain.

Hasilnya didapati bahawa tikus yang telah menerima bakteria ini tidak mengalami sebarang reaksi alahan atau anafilaksis yang boleh membawa maut.

Kajian ini turut dipersetujui oleh saintis dari Boston Children’s Hospital and Brigham and Women’s Hospital yang mengatakan bakteria dalam perut secara semula jadi mampu melawan sebarang reaksi alahan.

‘Didapati bahawa bakteria semula jadi yang terdapat dalam perut mampu menguatkan sistem imun tubuh badan sehingga mampu melawan alahan yang disebabkan oleh makanan atau minuman’, jelas Dr. Lynn Bry yang merupakan salah seorang pengkaji kajian ini.

Bakteria yang boleh melawan bakteria!

Menerusi kajian itu lagi, didapati bahawa terdapat spesies bakteria yang mampu melindungi individu daripada sebarang alahan terhadap makanan dan minuman iaitu
Anaerostipes caccae.

Untuk pengetahuan anda, bakteria yang tergolong dalam kelas
Clostridia
ini sangat berkesan dalam melawan alahan yang disebabkan oleh kekacang dan mungkin pencetus yang lain.

Justeru, pihak University of Chicago kini sedang giat menjalankan kajian lanjutan berkenaan penciptaan sejenis ubatan yang berasaskan bakteria ini untuk melawan bakteria dan pencetus alahan makanan dan minuman.

Jadi adakah bakteria dalam perut adalah jawapan utama kepada masalah reaksi alahan ini?

Jawapan mudahnya adalah mungkin ya, namun kajian lanjutan masih perlu dilakukan secepatnya!

Jangan ambil mudah alahan makanan & minuman!

Sudah pasti kita semua tidak mahu kes yang berlaku kepada mendiang Cameron Jean-Pierre berulang kepada orang lain bukan?

Disebabkan itu, adalah wajar untuk kita tidak ambil mudah dengan sebarang alahan terhadap makanan atau minuman yang dihidapi!

Sekiranya anda atau individu di sekeliling mempunyai masalah ini, segera berjumpa doktor untuk pemeriksaan bagi mengelakkan sebarang perkara yang tidak diingini berlaku sementara ubatan yang tepat dapat dihasilkan bagi membendung permasalahan ini.


Penjagaan Kulit bagi Ibu Hamil

Setiap bakal ibu seharusnya tahu bahawa terdapat perkara-perkara asas yang terhad untuk mereka lakukan sepanjang kehamilan – contohnya seperti, apa yang ibu perlu elakkan semasa makan, mandi, bersenam, bercuti dan sebagainya. Akan tetapi, bagaimana pula dengan kecantikan dan solekan? Tahukah anda bahawa rutin penjagaan kulit dan solekan anda setiap hari memberikan impak yang besar terhadap kesejahteraan bayi dalam kandungan? Oleh itu, bagi mengetahui lebih lanjut tentang perkara yang perlu dielakkan dalam memilih produk kecantikan semasa hamil, berikut kami sediakan artikel mengenai panduan penjagaan kulit bagi ibu hamil.

Bahan-bahan yang tidak boleh ada dalam rutin kecantikan anda

Plumbum/ lead

Salah satu daripada bahan yang paling banyak digunakan dalam produk kosmetik. Plumbum atau lead ialah toksin pembangunan-neuro yang kuat, yang dipercayai menjadi punca kepada berjuta-juta kes ketidaksuburan dan pengguguran spontan setiap tahun. Pendedahan pranatal terhadap plumbum juga dikaitkan dengan berat badan rendah semasa lahir dan kecacatan kelahiran dalam kalangan bayi baru lahir.

Triclosan

Triclosan, bersama dengan triclocarban, digunakan secara meluas untuk membunuh kuman dalam sabun, ubat gigi, dan pelbagai produk antibakteria lain. Walau bagaimanapun, sebatian kimia ini dengan ketara mengganggu aturan hormon metabolisma dalam tubuh manusia. Ia juga boleh meningkatkan risiko gangguan endoktrin, dan ketidaknormalan mental pada janin yang sedang berkembang, serta boleh menyebabkan bayi rendah berat badan. Kajian pada tahun 2010 menunjukkan bahawa pendedahan kepada triclosan semasa kehamilan boleh menghalang penghantaran estrogen daripada plasenta ke fetus.

Paraben (propyl, butyl, isopropyl, isobutyl, dan methyl paraben)

Paraben adalah bahan pengawet kimia yang biasa ditemui dalam lebih 90% produk kosmetik pada hari ini. Sama seperti kebanyakan pengganggu endokrin lain, paraben meniru kesan estrogen dalam tubuh. Bahan ini membuang keseimbangan hormon ibu dan menjejaskan perkembangan normal dan fungsi fetus. Kajian yang disiarkan pada 2015 mendapati bahawa lebih 94% bayi baru lahir mendapat paraben dalam darah mereka dan lebih separuh daripada bayi tersebut ada lebih paraben berbanding ibu mereka sendiri.

Asid salicylic (BHA) dan BHT

BHA dan BHT adalah dikira sebagai karsinogen berpotensi yang kebanyakannya digunakan untuk tujuan pengawet dalam produk kosmetik. BHA juga digunakan secara meluas sebagai bahan aktif untuk rawatan jerawat dan pengelupasan kulit. Dos oral tinggi untuk asid-asid ini dikaitkan dengan komplikasi kehamilan dan kecacatan kelahiran. Walaupun ia dianggap selamat untuk digunakan dalam produk penjagaan kulit yang mempunyai paras BHA lebih rendah daripada 2%, namun pakar amat mengesyorkan para ibu untuk menggunakan AHA sebagai alternatif kepada BHA, jika boleh.

Retinol dan derivatif

Retinol dan retinyl palmitate adalah 2 bentuk vitamin A yang berkemungkinan paling popular kerana keberkesanannya dalam mengurangkan garis halus dan kedutan. Di samping menawarkan manfaat yang dinyatakan, penggunaan retinol masih terhad atau dilarang kerana berkemungkinan tinggi menyebabkan kecacatan kelahiran dan keracunan hati pada bayi jika diserap lebih daripada dos yang disarankan. Mujurlah banyak jenama kecantikan pada hari ini menawarkan pelbagai alternatif retinol yang mempunyai keberkesanan sama seperti vitamin C, asid glikolik, asid kojik, dan soya (yang mana sebatian estrogen telah dikeluarkan).

Hello Health Group
 tidak memberikan nasihat, diagnosis atau rawatan perubatan.


WHO Keluarkan Garis Panduan Baharu Untuk Menangani Tuberkulosis Rintang Ubat

Dengan tema ‘Masa untuk tamatkan TB’, Pertubuhan Kesihatan Dunia (WHO) telah mengeluarkan
garis panduan baharu
 bagi menambahbaik rawatan untuk Tuberkulosis rintang ubat (MDR-TB). Dalam garis panduan baru ini, WHO mencadangkan untuk menggunakan rejim oral sepenuhnya kerana rawatan baru ini adalah lebih efektif dan kemungkinan untuk kesan advers dan kesan sampingan adalah kurang. Dalam rejim rawatan terdahulu, kesan seperti masalah psikatrik, hipotiroid, kesan toksik buah pinggang dan telinga dan sawan epilepsi telah menyebabkan rawatan kepada MDR-TB sangat sukar. WHO juga mencadangankan agar rejim terbaru ini diikuti dengan pantauan aktif ke atas keselamatan ubat dan juga bantuan kaunseling bagi membantu pesakit untuk melengkapkan rawatan mereka.

Sejak tahun 2000, 54 juta nyawa telah diselamatkan dan kematian akibat TB telah turun sebanyak satu per tiga namun, 10 juta manusia tetap jatuh sakit akibat TB setiap tahun dan ramai yang masih tidak mendapat rawatan secukupnya. Kini, TB adalah penyakit berjangkit pembunuh nombor satu dunia, meragut 4500 nyawa setiap hari di seluruh dunia, dengan kadar kematian tahunan lebih 1.5 juta kematian. Beban paling berat ditanggung oleh komuniti-komuniti yang berhadapan dengan cabaran sosio-ekonomik, mereka yang bekerja dan hidup dalam keadaan yang berisiko tinggi, termiskin dan terasing.

Cadangan baru ini bertindak sebagai terjemahan kepada komitmen yang telah dibuat ketika pertemuan TB peringkat tinggi UN tahun 2018, kepada langkah-langkah yang berniat untuk memastikan mereka yang memerlukan rawatan TB, mendapatnya, di samping menjadi sebahagian daripada pakej langkah-langkah yang lebih besar dalam membantu negara-negara seluruh dunia untuk mempercepatkan rentak dan progres mereka untuk membasmi TB. Elemen penting dalam pakej ini termasuklah:

Rangka kerja akauntibiliti untuk mengkoordinasi tindakan menretas sektor selain memantau dan menilai progres.

Landasan untuk negara-negara mengetahui lebih lanjut tentang epidemik negara mereka melalui pemantauan masa nyata – dengan pendekatan sistem pemantauan elektronik TB.

Panduan dalam pengutamaan perancangan dan implementasi intervensi TB berimpak berdasarkan analisis proses laluan pesakit untuk mendapatkan rawatan.

Garis panduan WHO baru dalam mengawal dan mencegah jangkitan TB terpendam.

Pasukan petugas masyarakt sivil untuk memastikan pendekatan masyarakat yang efektif dan bermakna.

Pada 22 Mac, rakan kerja utama akan bertemu di Hari Simposium TB Sedunia di Geneva bagi membangunkan landasan gabungan pelbagai sektor dan pihak berkepentingan untuk mempercepatkan tindakan untuk membasmi TB. WHO juga akan membenta pakej baru ini di pertemuan tersebut.

Di Malaysia, bilangan kematian yang dilaporkan akibat daripada Tuberkulosis adalah lebih tinggi daripada jangkaan yang dikeluarkan oleh WHO sebelum ini. Menurut Pengarah Institut Perubatan Resiratori (IPR) Hospital Kuala Lumpur (HKL) Dr. Nurhayati Mohd. Marzuki, setakat tahun 20017, terdapat 26 168 kes Tuberkulosis aktif dan 2098 kes kematian. Setakat Ogos 2018, bilangan kes Tuberkulosis yang telah dicatat adalah sebanyak 16 422 kes, dengan Sabah menjadi negeri yang mencatatkan kes tetinggi di Malaysia.

Hello Health Group
 tidak memberi nasihat perubatan, diagnosis atau rawatan.


Baru Hamil? Jangan Pandang Remeh Kesan COVID-19 Terhadap Ibu Mengandung!

Kehamilan merupakan antara tempoh yang paling bahagia dalam kehidupan seorang wanita. Walau bagaimanapun, ketika negara kita dilanda pandemik, ibu pasti akan rasa risau mengenai kesihatan si manja dalam kandungan. Jadi, wanita perlulah tahu akan simptom dan kesan COVID kepada ibu mengandung.

Adakah anda telah membahayakan kesihatan diri dan bayi dalam kandungan tanpa sedar? Ini mungkin satu persoalan yang sering bermain di minda para ibu, terutamanya
mereka yang baharu sahaja hamil selama beberapa minggu.

Namun, dengan nasihat doktor dan penjagaan yang rapi, anda boleh melalui tempoh kehamilan yang sihat.

Malah, anda juga boleh melindungi diri sendiri dan bayi dalam kandungan daripada kesan negatif COVID-19.

Jadi, apakah cara terbaik untuk ibu hamil menjaga diri dan kandungan daripada COVID-19? Mari ikuti penjelasan kami di bawah.

Untuk mendapatkan lebih banyak info berkenaan COVID-19, anda boleh klik
di sini
.

Kehamilan dan COVID-19

Bagi wanita hamil, mengelakkan COVID-19 merupakan satu keutamaan. Tetapi mengapa? Menurut laman sesawang
Hopkins Medicine,
 wanita hamil akan mengalami perubahan dari segi sistem imun mereka.

Oleh sebab itu, ibu hamil
lebih berisiko untuk terkena jangkitan virus
. Malah, kesan COVID kepada ibu mengandung lebih serius berbanding orang biasa.

Jadi, kaum Hawa perlulah lebih proaktif dalam penjagaan diri ketika COVID-19. Selain itu, pastikan anda:

Ambil vaksinasi COVID-19 selepas berbincang dengan doktor.

Pastikan rumah anda mempunyai ventilasi yang baik. Buka tingkap dan biar udara segar masuk.

Elakkan tempat yang sempit dan dipenuhi orang.

Jika tidak ada air, gunakan
hand sanitiser
.

Tutup mulut dan hidung ketika bersin.

Jangan sentuh wajah dengan kerap.

Cuci objek yang sering disentuh seperti tombol pintu, suis dan barang elektronik dengan disinfektan.

Kerja dari rumah jika boleh. Jangan keluar ke tempat awam jika anda tidak sihat atau mengalami simptom COVID ibu mengandung.

Jangan lupa,
pakai pelitup muka ketika keluar rumah
. Jaga jarak dan pastikan anda basuh tangan dengan sabun secara kerap.

Perlukah wanita hamil melakukan ujian COVID-19? Jawapannya ialah ya, lebih-lebih lagi jika anda mengalami simptom-simptom COVID-19.

Jika anda mengalami sebarang simptom atau telah terdedah dengan individu yang dijangkiti, hubungi doktor secepat mungkin. Doktor akan memberikan nasihat yang sesuai dengan kondisi anda.

Paling penting, ibu perlulah fokus pada diri sendiri dan bayi. Jika anda mempunyai masalah kesihatan lain,
seperti rasa gelisah yang luar biasa
, dapatkan khidmat kaunseling. Mereka mungkin dapat membantu.

Baca juga:

Alamak! Tarikh Bersalin Dah Dekat, Apa Persediaan Ibu Hamil Di Saat Pandemik COVID-19?

Bolehkah COVID-19 Jejaskan Kandungan Jika Ibu Hamil Terkena Jangkitan? Ini BAHAYANYA!

Kesan COVID kepada ibu mengandung

Sebenarnya, risiko ibu hamil untuk menghidap COVID-19 adalah rendah.

Namun, mereka yang dijangkiti mempunyai risiko yang lebih tinggi untuk
mengalami simptom yang lebih teruk
. Oleh sebab itu, kesan COVID kepada ibu mengandung adalah lebih serius.

Bukan itu sahaja, wanita hamil yang dijangkiti COVID-19 juga berisiko melahirkan bayi pramatang iaitu sebelum minggu ke-37 kehamilan. Malah, risiko keguguran juga semakin tinggi.

Ibu mengandung yang mempunyai
penyakit lain seperti diabetes
 akan mempunyai risiko masalah kesihatan yang lebih tinggi disebabkan jangkitan COVID-19.

Jika dijangkiti COVID-19, ibu hamil akan dinasihatkan untuk mendapatkan rehat yang mencukupi.

Anda juga mungkin perlu mengambil ubat-ubatan tertentu untuk mengurangkan demam, kesakitan dan batuk.

Namun, jika anda mengalami simptom yang teruk, anda mungkin perlu dimasukkan ke hospital untuk pemantauan rapi.

Ibu mengandung lebih berisiko dihospitalkan

Menurut CDC, salah satu kesan COVID kepada ibu mengandung ialah mereka lebih berisiko untuk dihospitalkan.

Melalui laporan CDC pada tahun 2020, wanita hamil mempunyai kebarangkalian yang lebih tinggi untuk dihospitalkan berbanding wanita yang tidak mengandung.

Bukan itu sahaja, mereka juga berisiko untuk dimasukkan ke dalam unit rawatan rapi (ICU).

Hampir 50% wanita hamil yang dimasukkan ke hospital tidak mempunyai sebarang simptom COVID-19. Namun 1/5 daripadanya menghidap penyakit tertentu yang membuatkan mereka mengalami simptom yang lebih serius.

Wanita hamil mempunyai risiko sebanyak 2% untuk
mengalami keguguran.
 Mereka juga lebih berisiko untuk mengalami kelahiran pramatang.

Buat masa ini, kesan COVID kepada ibu mengandung masih lagi dalam siasatan. Namun, demam ketika hamil, terutamanya pada semester pertama boleh meningkatkan risiko kecacatan pada bayi.

Sebab itulah pakar amat menggalakkan ibu hamil untuk melindungi diri daripada jangkitan COVID-19.

Jika anda mempunyai sebarang kebimbangan mengenai tempoh kehamilan, anda boleh kongsikan persoalan anda di dalam Komuniti Kehamilan Hello Doktor. Anda juga boleh dapatkan pendapat pakar dan kongsi pengalaman bersama ibu lain!

Kesimpulan

Tidak dinafikan, kesan COVID kepada ibu mengandung lebih serius berbanding orang biasa. COVID-19 bukan sahaja akan mempengaruhi kesihatan ibu, ia juga boleh mendatangkan mudarat kepada bayi.

Sebab itulah, ibu hamil perlu mengambil
vaksinasi dan suntikan penggalak
 seperti yang dijadualkan.

Kajian terkini menunjukkan vaksinasi sewaktu hamil dapat membentuk antibodi yang boleh melindungi bayi dalam kandungan. Malah, antibodi ini juga dapat ditemui di dalam darah tali pusat.

Ini bermaksud, vaksinasi ketika kehamilan mungkin dapat melindungi bayi dalam kandungan.

Oleh sebab itu, ambillah vaksin mengikut nasihat doktor. Selain itu, pastikan anda lakukan langkah pencegahan seperti memakai pelitup muka, menjaga jarak dan kebersihan diri untuk mengelakkan diri daripada dijangkiti COVID-19.